Permohonan cap dagang ‘Harimau Menangis’ ibu Neelofa belum diluluskan

Permohonan cap dagang bagi jenama “Harimau Menangis” oleh Syarikat Noor Khan Enterprise masih di peringkat pemeriksaan, kata Ketua Pengarah Perbadanan Harta Intelek Malaysia (MyIPO) Mohd Roslan Mahayudin.Justeru, beliau berkata jenama yang dimohon pemilik syarikat itu, Noor Kartini Noor Mohamed belum diluluskan MyIPO dan menjadi hak eksklusif beliau.Roslan memaklumkan pemohonan Kartini bagi mendaftarkan jenama itu diterima MyIPO pada November tahun lepas dan kelulusannya bergantung kepada hasil pemeriksaan serta pertimbangan agensi tersebut.“Sehubungan itu, Kartini diminta untuk tidak mendahului keputusan MyIPO dengan mendakwa bahawa jenama ‘Harimau Menangis’ didaftarkan sebagai cap dagangan dan menjadi hak eksklusif beliau.“MyIPO akan memproses permohonan beliau seperti biasa iaitu sebarang keputusan yang dibuat adalah berdasarkan peruntukan undang-undang yang ada,” menurutnya dalam kenyataan di Kuala Lumpur malam tadi.Sejak semalam, tular di media sosial usahawan itu mendakwa jenama “Harimau Menangis” bagi produk keluarannya didaftarkan dan beliau mempunyai hak eksklusif ke atas cap dagangan nama tersebut.Dakwaan usahawan itu, yang merupakan ibu kepada selebriti Neelofa, mendapat perhatian warga internet yang rata-rata menyifatkan tindakan tersebut sebagai keterlaluan memandangkan sudah ramai menggunakan nama resepi masakan berasaskan daging “Harimau Menangis” dalam produk mereka.


Segar ke ikan saya?

Tiada ikan yang lebih segar daripada ikan yang dibawa pulang oleh nelayan bot kecil.Ini kerana tempoh kematian ikan daripada nelayan bot kecil adalah antara yang tersingkat sebelum ia sampai ke kuali mahupun peti sejuk di rumah pelanggan.Nelayan bot kecil keluar ke laut jarang melebihi sehari.Ini yang membezakan kualiti ikan yang ditangkap oleh nelayan bot besar yang keluar menangkap ikan untuk berhari-hari lamanya sebelum pulang ke daratan.Segar ataupun tidak satu-satu ikan amat bergantung kepada tempoh kematian ikan, dan apa yang telah dilakukan kepada ikan tersebut sehingga tiba di rumah pelanggan.Di pasar awam, pagi dan malam, ikan-ikan dijual di dalam bentuk segar atau fresh.Segar di sini bukanlah bermaksud tahap kesegaran ikan tersebut tetapi ia di sini bermaksud ikan itu belum dibekukan.Ia hanya dilapik ais sejurus ditangkap sehingga tiba di pasaran untuk dibeli para pelanggan.Ikan-ikan yang segar ini dibiarkan di dalam bentuk asal tanpa disiang mahupun dibersihkan, kerana ikan-ikan dijual berdasarkan berat kasarnya.Pelanggan perlu membayar harga berdasarkan seluruh berat ikan meskipun bahagian-bahagian organ dalaman ikan akan disiang dan dibersihkan sejurus wang ringgit bertukar tangan.Sejurus ditangkap, ikan-ikan ini dimasukkan ke dalam tong-tong berserta ais di dalamnya untuk dihantar ke tempat menjual.Segar di sini bukanlah bermaksud tahap kesegaran ikan tersebut tetapi ia di sini bermaksud ikan itu belum dibekukan.Masalah akan timbul jika ais tidak dilapik dengan baik.Misalnya ikan-ikan hanya sejuk di kawasan permukaan badan, tapi tidak di kawasan organ dalamnya, seperti perut dan insang, kerana tidak terkena ais.Ini menyebabkan organ dalaman mula mereput lebih awal – akibatnya air dan ais di dalam tong yang membawa ikan itu berbaur hanyir yang kuat.Bayangkan apa yang berlaku kepada ikan-ikan ini jika perjalanannya berjam-jam sebelum tiba di pasar untuk dibeli para pelanggan?Malah, keadaan ikan akan menjadi lebih teruk apabila penjual ikan mengeluarkan ikan tersebut dari tong ke atas meja bersuhu bilik – tapi dia tidak berjaya menjual ikan tersebut lalu meletakkan ikan itu kembali ke dalam tong ais yang sama untuk dijual keesokkan hari.Ramai yang mempunyai cara tersendiri untuk memilih ikan segar.Ada yang melihat pada kelutsinaran mata, ada yang membelek insang melihat warnanya, ada yang memerhati keadaan badan ikan dan sebagainya.Ramai juga yang bergantung kepada kejujuran penjual ikan itu sendiri.Namun, sehebat-hebat tupai melompat, ramai kena akui bahawa kita pernah terbeli ikan yang kurang segar meskipun segala penilaian telah dibuat.Ini kerana mata kita tidak dapat menjawab persoalan utama – iaitu sudah berapa lamakah ikan itu sudah mati?Jawapan samada satu-satu ikan itu segar mahupun tidak amat bergantung kepada soalan di atas.Minggu depan, kita akan meneroka mentaliti pelanggan dari sudut membeli ikan.


Selepas diasak pelbagai pihak, Selangor wartakan semula hutan simpan

Menteri Besar Selangor Amirudin Shari hari ini mengumumkan kerajaan negeri akan memulakan proses mewartakan semula Hutan Simpan Kuala Langat Utara (HSKLU) selepas beberapa gesaan daripada persatuan penduduk, aktivis dan kumpulan alam sekitar.Amirudin berkata keputusan tersebut diambil dalam Majlis Mesyuarat Kerajaan Negeri Selangor yang bersidang hari ini.“Kerajaan negeri akan menghentikan cadangan pelan pembangunan ke atas kawasan tersebut serta membatalkan pemberimilikan tanah itu kepada syarikat terbabit,” katanya dalam satu kenyataan hari ini.“Sehubungan dengan itu, kerajaan Selangor akan memulakan proses mewartakan semula HSKLU.”Bagaimanapun, Amirudin berkata sebanyak 104 ekar daripada jumlah keseluruhan 1,326 ekar HSKLU akan kekal dinyahwartakan bagi melengkapkan pemberimilikan tanah kepada Kampung Orang Asli Busut Baru.“Ia bagi menyelesaikan isu yang tertangguh sejak tahun 2006. Mereka dipindahkan dari penempatan asal mereka pada 1994 untuk tujuan pembinaan KLIA,” katanya.Amiruddin juga menegaskan segala proses penyahwartaan sebelum ini telah mengikut segala prosedur dan tatacara yang dinyatakan mengikut lunas undang-undang.“Kerajaan negeri akan menulis surat kepada YB Speaker Dewan Negeri Selangor untuk mengadakan sidang Jawatankuasa Pilihan Khas Keupayaan, Kebertanggungjawaban dan Ketelusan (Selcat) bagi menjawab sebarang isu-isu yang dibangkitkan berkenaan dengan penyahwartaan sebelum ini,” katanya.


Hakim AS arah peguam Trump supaya tidak kongsi bukti menjelang perbicaraan

Hakim Amerika Syarikat (AS) di Florida semalam mengarahkan peguam bela bekas presiden Donald Trump supaya tidak mendedahkan bukti dalam kes dokumen sulit kepada pengamal media atau orang ramai menjelang perbicaraan, menurut pemfailan mahkamah.
Perintah daripada Hakim Majistret AS Bruce Reinhart juga meletakkan syarat ketat terhadap akses Trump kepada bahan tersebut.
"Bahan penemuan, bersama-sama dengan apa-apa maklumat yang diperoleh daripadanya, tidak boleh didedahkan kepada orang ramai atau pengamal media, atau disebarkan pada mana-mana platform berita atau media sosial, tanpa notis awal dan persetujuan AS atau kelulusan mahkamah," menurut perintah yang difailkan semalam.
Ia juga menyatakan bahawa Trump "tidak boleh menyimpan salinan" dan bahawa dia hanya boleh menyemak bahan kes "di bawah penyeliaan terus peguam bela atau anggota kakitangan peguam bela."
Perintah itu membenarkan usul yang difailkan minggu lalu oleh pendakwa raya yang telah meminta mahkamah meletakkan syarat bagaimana pihak pembelaan menyimpan dan menggunakan dokumen itu.


LLM jangka 2.3 juta kenderaan sehari di tiga lebuh raya utama sempena Aidilfitri

Lembaga Lebuhraya Malaysia (LLM) menjangkakan jumlah peningkatan trafik hingga 2.3 juta kenderaan sehari di tiga lebuh raya utama, yang dijangka berlaku berperingkat bermula hari ini hingga 7 Mei sempena perayaan Aidilfitri.
LLM dalam kenyataan hari ini memaklumkan jangkaan jumlah peningkatan trafik itu adalah di Lebuhraya Utara Selatan (PLUS), Lebuhraya Kuala Lumpur-Karak dan Lebuhraya Pantai Timur 1.
Menurut kenyataan itu bagi memastikan kelancaran aliran trafik dan mengurangkan kesesakan di lebuh raya, LLM mengarahkan syarikat konsesi lebuh raya mengambil beberapa langkah bagi meminimumkan kesan peningkatan trafik tersebut.
Antaranya, mengarahkan semua syarikat konsesi lebuh raya untuk menghentikan kerja-kerja pembinaan dan penyelenggaraan yang melibatkan penutupan lorong lebuh raya bermula semalam hingga 7 Mei ini.
Selain itu, mengeluarkan cadangan waktu perjalanan (TTA) bagi pengguna lebuh raya utama berkenaan untuk membantu mereka merancang perjalanan, serta memaparkan maklumat trafik dan peringatan menambah nilai Touch n’ Go atau e-Wallet sebelum memulakan perjalanan di papan tanda elektronik (VMS).
Kenyataan itu memaklumkan syarikat konsesi lebuh raya juga diminta menempatkan petugas di plaza tol bagi membantu pengguna dalam memastikan kelancaran trafik semasa inisiatif tol percuma berkuat kuasa, di samping memastikan sistem dan operasi di plaza tol berjalan lancar selain penambahan lorong tol di kawasan dikenal pasti mempunyai trafik tinggi.
“Penggunaan bahu jalan sebagai lorong tambahan di lokasi yang dikenal pasti di PLUS supaya aliran trafik lebih lancar terutamanya di kawasan hot spot kesesakan dan kawasan mendaki dilaksanakan dengan kerjasama Polis Diraja Malaysia (PDRM),” menurut kenyataan itu.
LLM juga memaklumkan akan memastikan syarikat konsesi menyediakan anggota Pasukan Tindakan Kecemasan (ERT) secukupnya bagi menangani sebarang insiden, selain menyediakan kemudahan tambahan di tempat letak kereta dan tandas mudah alih di beberapa kawasan rehat dan rawat sepanjang PLUS serta Lebuhraya Pantai Timur 2.
LLM berkata bagi mengoptimumkan inisiatif tol percuma yang bermula hari ini hingga 21 April serta 24 April, kad Touch n’ Go atau SmartTAG perlu disentuh di plaza tol manakala pengguna Radio Frequency Identification (RFID) perlu masuk dan keluar dari lebuh raya menggunakan lorong RFID.
Kenyataan itu memaklumkan Pusat Pengurusan Trafik LLM akan beroperasi 24 jam bermula 19 hingga 26 April bagi menyalurkan maklumat terkini kepada pengguna lebuh raya.


Tuan Ibrahim ketuai PN runding bentuk kerajaan di Pahang

Majlis Tertinggi Perikatan Nasional (PN) melantik Timbalan Presiden PAS Tuan Ibrahim Tuan Man untuk mengetuai rundingan pembentukan Kerajaan Negeri Pahang.
“Perikatan Nasional Pahang akan meneruskan rundingan bagi membentuk kerajaan negeri Pahang seberapa segera,” kata Pengerusi PN Pahang Saifuddin Abdullah dalam satu kenyataan.
PN Pahang turut mengucapkan terima kasih kepada pengundi Pahang yang telah memberi kemenangan kepada PN Pahang sehingga membolehkan gabungan itu berada dalam kedudukan untuk membentuk kerajaan negeri, katanya.
Kerajaan Pahang kini masih belum dapat dibentuk selepas keputusan Pilihan Raya Umum ke-15 (PRU15) menyaksikan tiada parti berjaya memperoleh 22 kerusi majoriti mudah untuk menjadi kerajaan negeri.
Pada PRU15, PN menang 17 kerusi Dewan Undangan Negeri (DUN) Pahang, Barisan Nasional (BN) 16 kerusi manakala Pakatan Harapan lapan kerusi.
Pahang mempunyai 42 kerusi DUN, namun proses pengundian DUN Tioman ditangguhkan ke 7 Disember ini ekoran kematian calon PN kerusi itu Md Yunus Ramli, 61, pada pukul 3.30 pagi Sabtu, dipercayai akibat serangan jantung.
Semalam, Pengerusi DAP Pahang Leong Ngah Ngah berkata PH Pahang sedia bekerjasama dengan BN bagi membentuk kerajaan negeri, namun menunggu keputusan rasmi daripada pimpinan pusat.
Setakat ini, BN Pahang yang diketuai Menteri Besar Wan Rosdy Wan Ismail masih belum memberi apa-apa kenyataan berhubung kesediaan berunding dengan mana-mana parti.


Sarawak catat 426 kes harian, tertinggi hari ini

Malaysia mencatatkan 1,302 kes baru Covid-19 hari ini menjadikan kes keseluruhan penularan dalam negara berjumlah 341,944.Sarawak hari ini menjadi negeri yang paling tinggi mencatat kes harian dengan 426 kes.Ia kemudian disusuli Selangor (256), dan Johor (176). Perlis tidak mencatatkan sebarang kes hari ini.Hanya Wilayah Persekutuan Labuan, Putrajaya, dan Terengganu sahaja yang mencatatkan kes satu digit hari ini.Negara juga mencatat sebanyak 1,127 kes sembuh menjadikan jumlah keseluruhan kes sembuh meningkat kepada 326,309.Kes aktif dengan kebolehjangkitan pula kini berjumlah 14,380.Daripada jumlah itu 169 pesakit ditempatkan di Unit Rawatan Rapi termasuk 76 orang memerlukan bantuan alat pernafasan.Malaysia turut mencatat 4 lagi korban akibat Covid-19, menjadikan jumlah mangsa yang maut meningkat kepada 1,255 orang.


Satu pertuduhan dipinda, Zahid Hamidi tak mengaku salah

Pendakwaan kes bekas timbalan perdana menteri Ahmad Zahid Hamidi membabitkan dana Yayasan Akalbudi, hari ini meminda satu pertuduhan dalam kes pengubahan wang haram dengan menambah nilai dan jumlah cek.“Saya faham tuduhan ini untuk memberatkan hukuman kepada saya. Terima kasih… saya mengaku tidak bersalah,” kata Zahid.Beliau membuat pengakuan tersebut selepas pertuduhan pindaan kes pengubahan wang haram membabitkan dana Yayasan Akalbudi itu dibacakan kepadanya di hadapan Hakim Mahkamah Tinggi Collin Lawrence Sequerah sebelum perbicaraan kesnya bermula.Terdahulu, Timbalan Pendakwa Raya Harris Ong Mohd Jeffry Ong memohon kepada mahkamah untuk meminda nilai serta jumlah cek pada pertuduhan ke-27 dan hakim mengarahkan pertuduhan pindaan dibacakan kepada Zahid, 68.Pindaan itu dengan membuang jumlah “RM6,885,300.20” serta “30 keping cek dan diganti kepada “RM7,511,250.20” dan “35 keping cek”.Mengikut pertuduhan itu, Zahid didakwa melibatkan diri secara langsung dalam transaksi membabitkan hasil daripada aktiviti haram, dengan mengarahkan Omar Ali Abdullah, mengubah wang tunai berjumlah RM7,511,250.20 kepada 35 keping cek yang kemudiannya diserahkan kepada Tetuan Lewis & Co. untuk tujuan pembelian Simpanan Tetap di Maybank, yang merupakan hasil daripada aktiviti haram.Ahli Parlimen Bagan Datuk didakwa melakukan perbuatan itu di Marhaba Enterprise Sdn Bhd, Jalan Bukit Bintang pada 29 Mac 2016 dan 15 Julai 2016.Zahid, berdepan 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram melibatkan puluhan juta ringgit dana milik Yayasan Akalbudi.Semua pertuduhan pengubahan wang haram mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 yang boleh dihukum di bawah Seksyen 4(1) akta sama yang memperuntukkan hukuman penjara maksimum 15 tahun dan denda tidak kurang lima kali ganda jumlah atau nilai hasil daripada aktiviti haram atau peralatan kesalahan itu pada masa kesalahan itu dilakukan atau RM5 juta yang mana lebih tinggi, jika sabit kesalahan.


Kesan kejatuhan nilai ringgit pada minda

Apabila nilai ringgit jatuh ke paras rendah, atau menurun secara bertubi-tubi tentulah ia mendatangkan kebimbangan kepada rakyat yang pastinya menerima kesan daripadanya.Sebagai negara yang banyak mengimport sebahagian besar barang keperluannya, kesan kejatuhan nilai ringgit akan dirasakan oleh semua orang.Ramai pihak sudah bercakap mengenai jangkaan akan berlaku hiperinflasi, iaitu inflasi keterlaluan di Malaysia menjadikan ringgit begitu kurang bernilai dan berada dalam keadaan lemah berbanding matawang lain.Bagi pelancong yang nilai matawang mereka lebih tinggi tentulah perkara ini menggembirakan, umpamanya pelancong dari Singapura, dengan satu dolar, mereka memperoleh barang bernilai lima ringgit.Sementara penduduk Malaysia terpaksa membayar mahal untuk barangan import dan ia memberi kesan lanjutan yang berangkai.Umpamanya alat ganti yang diimport pastinya akan menjadi mahal, dan bagi para peniaga, kos itu akan diserahkan kepada pelanggan untuk ditanggung mereka.Contoh lain ialah pada makanan.Dedak diimport pasti naik harga, maka kesan ini pula merebak pada ayam.Maka harga ayam akan naik dengan segala hidangan melibatkan ayam menjadi mahal.Apabila mahal, pengguna kurang berbelanja dan pendapatan peniaga turut berkurangan.Selain itu, Malaysia menjadi tidak menarik bagi pekerja asing.Ini kerana pendapatan dalam matawang ringgit menjadi kurang bernilai.Tekanan lain adalah terhadap ubat.Kebanyakan ubat adalah diimport dan ia merupakan keperluan yang mesti diisi oleh pesakit untuk terus hidup.Pesakit terpaksa membayar harga mahal.Bagi ubat yang diperoleh daripada hospital kerajaan, tekanannya adalah kepada subsidi ubat yang ditanggung oleh kementerian kesihatan.Sama ada peruntukan subsidi ditingkatkan atau pesakit pula terpaksa menanggungnya.Di peringkat kerajaan, mereka boleh mengimbngkan antara kerugian daripada import dengan keuntungan daripada eksport akibat kejatuhan nilai ringgit.Tetapi bagi rakyat biasa, imbangan seumpama itu tidak berlaku.Mereka terpaksa membayar barang dengan mahal sedangkan nilai pendapatan dan simpanannya sudah merosot.Nilai simpanan kumpulan wang simpanan pekerja (KWSP) menjadi kurang, termasuklah RM10,000 yang dikeluarkan oleh sebahagian rakyat Malaysia.Kejatuhan nilai ringgit ini sudah lama disebut akan berlaku.Kesan daripada Covid-19 yang berpanjangan adalah suatu faktor.Begitu juga dengan kejatuhan harga minyak, yang kesemunya berkait-kait hinggalah kepada kesan daripada perang di Ukraine.Polisi kewangan kerajaan juga mempengaruhi keadaan ini.Namun begitu adalah juga diramalkan bahawa kedudukan ringgit akan menjadi lebih baik pada penghujung tahun ini.Kedudukan nilai yang rendah adalah sementara, tetapi nilai matawang ada turun dan naik.Persoalannya adalah berapa lama tetapi kalau berkekalan berada di bawah, ia menjadi masalah yang berpanjangan.Negara-negara lain yang ekonominya tidak kuat sering mengalami penurunan nilai mata wang.Turki sering mengalami keadaan ini dan ia menyukarkan kehidupan rakyatnya.Tidak lama dulu, Zimbabwe menjadi bahan tawa dunia apabila nilai mata wangnya jatuh begitu rendah hingga seseorang perlu membawa wang kertas yang banyak untuk membeli barang yang kecil.Tentulah Zimbabwe adalah contoh ekstrem dan Malaysia juga bukanlah seperti Turki.Perbandingan yang selalu dibuat adalah dengan Singapura.Ini kerana terdapat banyak hubungan antara rakyat kedua negara.Sejak matawang dolar Singapura dan ringgit berpisah pada tahun 1971, penduduk republik itu sering kali mendapat kelebihan daripada Malaysia.Tetapi tentulah perbandingan dengan Singapura adalah tidak berpadanan.Polisi kewangan untuk kepentingan ekonomi mereka berlainan dengan kemampuan Singapura menurut kedudukannya juga perlu diambil kira.Namun kejatuhan nilai wang ringgit merupakan bahan hujah beserta dengan sindiran tentang kelemahan kerajaaan serta parti pemerintah.Seringkali ia dikaitkan dengan kepimpinan Umno berbanding dengan PAP di Singapura.Di sebalik itu ada nada perkauman dengan menyindir kelemahan orang Melayu mengurus kerajaan dan kewangan, serta dikaitkan pula dengan ketidakjujuran dan korupsi.Maknanya pemerintahan yang tidak cekap dan tidak amanah mengakibatkan kejatuhan nilai matawang negara.Inilah gambaran hantaran-hantaran dan komen di media sosial dalam kalangan netizen.Perkara ini sering berlaku setiap kali nilai ringgit jatuh.Tetapi terhadap Singapura, apa saja isu, bukan saja soal kejatuhan nilai ringgit ini, ia akan diperkatakan untuk menunjukkan kecekapan pemerintah Singapura mengurus negara berbanding Malaysia.Ada perasaan cemburu di pihak rakyat Malaysia dan ia pula dikaitkan pada hubungan kaum orang Melayu dengan bukan Melayu.Namun hubungan politik dan ekonomi Malaysia dengan Singapura amat berkait rapat.Walaupun Singapura adalah negara berasingan dan berdaulat tetapi luka yang berpunca daripada perselisihan antara pemimpin-pemimpin pejuang kemerdekaan dahulu terus berlarutan walaupun generasi sudah berganti.Jadi di samping kesan daripada kenaikan harga barang akibat kejatuhan nilai ringgit yang mengganggu minda rakyat, terdapat pula kesan psikologi dari segi perbandingan dengan Singapura.Walaupun ia hanya mendatangkan kesan kepada rakyat tetapi secara kolektif, kejatuhan nilai ringgit berbanding dolar Singapura menimbulkan rasa sakit hati terhadap republik itu, iaitu selain daripada isu–isu biasa yang lain.Ada satu lagi perkara yang menjejaskan minda rakyat negara ini.Perkara ini lebih besar tetapi bukan berbentuk emosi atau barangan pengguna.Ia benar-benar melibatkan minda dari segi intelektual.Namun ia hanya membabitkan segolongan kecil penduduk tetapi kesannya adalah besar, tetapi tidak ketara kepada negara.Ia tidak melibatkan dolar Singapura.Ia hanya melibatkan dolar Amerika dan matawang pound sterling.Apa yang dimaksudkan ialah pembelian buku import.Perkembangan intelek, pemikiran minda negara banyak bergantung kepada buku yang diimport dari Amerika Syarikat dan United Kingdom.Dari sanalah datangnya buku-buku terbaru untuk mengembangkan minda rakyat.Sememangnya tidaklah ramai orang di Malaysia yang membaca buku bahasa Inggeria.Tetapi mereka yang membaca buku, tidak semestinya ahli akademik dan pelajar, merupakan minda bagi perubahan negara.Bukan saja perpustakaan universiti yang membeli buku dari luar negara, tetapi orang perseorangan dari pelbagai lapisan masyarakat dari beraneka bidang.Walaupun kini, buku boleh diakses dengan harga lebih murah melalui e-book yang dibaca dari komputer, tablet atau telefon tetapi ia tidak sama dengn buku bercetak.Sebab buku bercetak masih merupakan format yang tetap menjadi pilihan pembaca serius.Buku bercetak menyampaikan pemikiran dan pengetahuan dengan lebih selesa dan berkesan.Tetapi dengan kejatuhan nilai ringgit berbanding dolar Amerika dan pound sterling menjejaskan daya beli para pembaca bahasa Inggeris di Malaysia.Inilah yang dikatakan bahawa kejatuhan nilai ringgit menjejaskan minda negara.Sejak 20 tahun lalu, harga buku import terus meningkat kerana kemerosotan nilai ringgit berbanding dolar Amerika.Untuk menggalakkan masyarakat kuat membaca buku adalah suatu yang sukar dalam zaman digital ini.Apatah lagi apabila ada cabaran harga buku.Sebenarnya dengan adanya perkhidmatan memesan buku secara dalam talian yang cekap, seseorang dapat mencari dan membeli buku dengan mudah dari mana-mana di seluruh dunia.Kemudahan ini memberi kesan besar kepada pembaca buku berbahasa Inggeris di negara ini.Walaupun kedai buku dan perpustakaan masih mempunyai peranannya tetapi orang ramai sudah memiliki banyak cara lain untuk mendapatkan pemikiran maklumat melalui platform dalam talian.Tetapi buku yang dibeli dan dimiliki masih wadah terbaik untuk menyelami sesuatu pemikiran dan ilmu.Sebab itu, kenaikan herga buku yang berpunca daripada kejatuhan nilai ringgit menjejaskan minda negara


Jumlah mangsa banjir di Sabah, Sarawak terus meningkat

Jumlah mangsa banjir di Sabah dan Sarawak meningkat kepada 5,148 orang pagi ini dengan peningkatan mendadak masih direkodkan di Negeri di Bawah Bayu.Di Sabah, keadaan banjir semakin buruk apabila jumlah mangsa banjir meningkat kepada 4,722 orang pagi ini berbanding 2,834 petang semalam.Jawatankuasa Pengurusan Bencana Negeri (JBPN) Sabah dalam kenyataan pagi ini memaklumkan Tenom kekal daerah paling teruk terjejas dengan mangsa banjir 4,147 orang berbanding 2,363 petang semalam, manakala Beaufort juga meningkat kepada 575 pagi ini berbanding 471 petang, semalam.Kenyataan itu memaklumkan semua mangsa banjir di Sabah ditempatkan di 38 pusat pemindahan sementara (PPS) melibatkan 35 PPS di Tenom dan tiga di Beaufort, dengan 17 daripadanya baru dibuka.Dewan Sri Ontoros merupakan PPS menempatkan mangsa banjir terbanyak di Tenom iaitu 484 orang, diikuti Rumah Kebudayaan Belumbung Seberang (339) dan Rumah Kebudayaan Angalor (288), sementara di Beaufort, PPS Dewan DSP Mohd Dun Banir (238).Di Sarawak, banjir yang melanda beberapa kawasan di Lawas dan Limbang ekoran hujan lebat sejak malam Rabu menyebabkan jumlah mangsa banjir di daerah Limbang dan Lawas terus meningkat kepada 426 orang daripada 98 keluarga pagi ini berbanding 373 orang daripada 89 keluarga petang semalam.Menurut kenyataan Sekretariat JPBN Sarawak, jumlah PPS yang dibuka juga meningkat kepada tujuh berbanding lima PPS semalam dengan dua PPS baru dibuka iaitu Dewan Masyarakat Ukong dan Dewan Masyarakat Buloh Baloi di Limbang.


SPRM tahan 7 individu terlibat rasuah jualan dokumen hasil kerajaan

Tujuh individu yang terlibat dalam penjualan setem hasil kerajaan dan pelekat Pas Lawatan Kerja Sementara (PLKS) ditahan Suruhanjaya Pencegahan Rasuah Malaysia (SPRM).Timbalan Ketua Pesuruhjaya Operasi SPRM Ahmad Khusairi Yahaya mengesahkan tangkapan tersebut dan melibatkan kerugian hasil kerajaan melebihi RM15 juta dan kes ini disiasat di bawah seksyen 16 Akta SPRM 2009.“Ketujuh-tujuh yang terlibat berusia di antara 30 hingga 39 tahun merupakan empat kakitangan sebuah syarikat percetakan keselamatan dan tiga orang awam,” katanya dalam satu kenyataan hari ini.“Sejumlah 2,500 keping Setem Hasil Kerajaan bernilai RM250 dan RM10 yang keseluruhannya bernilai RM12.5 juta dirampas dalam operasi besar-besaran yang diadakan semalam di sekitar Kuala Lumpur”.Katanya, modus operandi sindiket ini ialah bayaran rasuah kepada kakitangan percetakan untuk mencuri keluar setem hasil dan sticker PLKS dari stor simpanan percetakan dan menjualnya di pasaran gelap melalui tiga orang awam yang lain.Beliau berkata, sindiket ini dipercayai melakukan aktiviti sejak tiga tahun lalu dan mengaut keuntungan bernilai jutaan ringgit dan SPRM memandang serius isu ini kerana ia melibatkan kerugian dan ketirisan kepada hasil kerajaan.Setem Hasil yang bernilai RM250 dijual di pasaran gelap dengan nilai RM40 hingga RM60.Manakala setem hasil bernilai RM10 dijual dengan harga RM5 hingga RM6.“Setem hasil ini selalu digunakan oleh orang ramai sebagai bayaran duti setem bagi suatu perjanjian jual beli dan kebiasaannya dibeli di pejabat Pos dan cawangan Lembaga Hasil Dalam Negeri (LHDN).“Selain itu, sindiket ini juga turut menjual PLKS yang mempunyai ciri-ciri keselamatan bagi kegunaan Jabatan Imigresen Malaysia (JIM),” katanya.Menurut SPRM setiap PLKS dijual kepada warga asing di pasaran gelap dengan nilai RM700 hingga RM800 sekeping.Bayaran sebenar bagi mendapatkan PLKS adalah antara RM2,000 hingga RM3,000 yang dikeluarkan oleh JIM mengikut sektor pekerjaan yang dipohon dan sindiket ini tumpas hasil risikan SPRM dan JIM selama lebih enam bulan.


Kempen secara bersemuka tidak dibenarkan dalam PRN Melaka

Aktiviti berkempen secara bersemuka termasuk ceramah dan menziarahi rumah pengundi sempena Pilihan Raya Negeri (PRN) Dewan Undangan Negeri (DUN) Melaka ke-15 tidak dibenarkan, kata Pengerusi Suruhanjaya Pilihan Raya (SPR) Abdul Ghani Salleh.Beliau berkata, keputusan itu dibuat bagi memastikan penjarakkan fizikal dalam usaha mengekang penularan Covid-19.Ghani berkata, calon yang bertanding digalakkan berkempen menggunakan medium dalam talian atau saluran media massa dan media sosial.“Calon juga dibenarkan berkempen melalui kenderaan yang dipasang alat pembesar suara pada waktu yang ditetapkan dalam permit yang dibenarkan oleh pihak polis.“Kenderaan yang dipasang dengan alat pembesar suara tidak dibenarkan berhenti di sepanjang laluan dalam menyampaikan ceramah dan tertakluk kepada Akta Kesalahan Pilihan Raya 1954,” katanya pada sidang media di Melaka hari ini.Mengulas lanjut, Ghani berkata, Prosedur Operasi Standard (SOP) Pencegahan Covid-19 bagi pelaksnaaan PRN DUN Melaka diluluskan kememterian kesihatan pada 7 November selaras dengan Peraturan 16, Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) (Pelan Pemulihan Negara) 2021.Tambah beliau, tempoh berkempen bermula selepas selesainya proses penamaan calon sehingga jam 11.59 malam pada 19 November depan.“SPR menubuhkan 28 pasukan penguat kuasa kempen Pilihan Raya (PPKPR) untuk memantau semua aktiviti calon ketika berkempen,” katanya.Mengulas mengenai pengundi, beliau berkata, SPR menjangka peratusan keluar mengundi kekal pada 70% meskipun berdepan ancaman Covid-19.Bagaimanapun, pengundi yang positif Covid-19 dan sedang menjalankan kuarantin tidak dibenarkan hadir ke tempat mengundi.


Kes harian turut ke paras 3,000 jangkitan, 5 lagi terkorban

3,037 kes baru Covid-19 direkodkan semalam menjadikan jumlah keseluruhan sebanyak 4,963,216 kes.
Sebanyak 3,198 pesakit turut dilaporkan sembuh, menjadikan jumlah keseluruhan kes sembuh sebanyak 4,898,917.
Ketika ini, 27,711 kes aktif direkodkan di mana 25,737  atau 92.9% daripadanya menjalani kuarantin kendiri.
Tiada pesakit di pusat kuarantin sementara 1,868 (6.7%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 106 kes dan 53 daripadanya memerlukan bantuan alat pernafasan.
Lima lagi kes kematian dicatatkan menjadikan keseluruhan korban akibat wabak itu sebanyak 36,588 orang.


Siasatan terhadap hakim tak perlu diheboh, kata PM

Perdana Menteri Ismail Sabri Yaakob berkata siasatan yang dijalankan terhadap mana-mana hakim tidak perlu dihebohkan dalam media bagi menjamin dan menjaga institusi kehakiman supaya ia sentiasa dihormati. Beliau berkata setiap individu di Malaysia tidak mengatasi undang-undang dan pihak berkuasa boleh menjalankan siasatan jika terdapat dakwaan berlaku ketidakpatuhan atau perlanggaran undang-undang. Ismail berkata siasatan terhadap mana-mana individu termasuk hakim boleh dilakukan oleh agensi berkaitan berdasarkan bidang kuasa yang diperuntuk seperti rasuah di bawah Suruhanjaya Pencegahan Rasuah Malaysia atau polis jika melibatkan kesalahan jenayah. “Tak perlulah mereka (agensi penguatkuasaan) mengumumkan siapa yang terlibat… diuar-uarkan dalam media tentang siasatan. “Saya tidak nampak salah untuk menyiasat hakim yang melakukan jenayah, jika ada. Kita tidak mengatakan ada berlaku jenayah kerana ini baru siasatan tetapi caranya tidak perlu heboh di media. Tak perlu sebut nama mereka yang baru disiasat dan mungkin itu yang dipersoal.“Tetapi tak boleh persoalkan juga agensi yang menyiasat individu-individu dalam negara ini walaupun beliau hakim atau sebagainya,” kata beliau tanpa menyebut secara spesifik nama individu atau agensi berkaitan.Beliau mengulas tindakan Majlis Peguam mengadakan “Perhimpunan Untuk Kebebasan Badan Kehakiman” di Kuala Lumpur pada Jumaat lepas.Ahli Parlimen Bera itu berpandangan tindakan Majlis Peguam mungkin disebabkan cara siasatan yang dilaksanakan oleh agensi berkaitan.Ismail berkata demikian pada sidang media selepas menghadiri Program Perjumpaan Khas dan Ramah Mesra Bersama Petugas Jalinan Rakyat (JR) Parlimen Bera di Kompleks Rakan Muda Bera semalam. Perdana menteri turut mengulangi pendirian kerajaan yang menghormati dan berpegang kepada prinsip pengasingan kuasa dengan badan kehakiman diberi kebebasan untuk menjalankan perbicaraan serta membuat keputusan tanpa campur tangan mana-mana pihak.


Arab Saudi umum 1 Ramadan pada Khamis

Arab Saudi, tempat suci umat Islam di Mekah dan Madinah, mengumumkan bahawa tarikh mula puasa Ramadan adalah pada Khamis.
Mahkamah agung kerajaan itu memutuskan pada petang Selasa bahawa bulan Syaban akan berakhir pada Rabu dan 1 Ramadan akan bermula pada hari berikutnya, lapor agensi akhbar rasmi Saudi.
Pihak berkuasa pada Selasa menyeru penduduk supaya cuba melihat anak bulan yang menandakan permulaan Ramadan, tetapi ia tidak kelihatan, kata media kerajaan.
Negara majoriti Islam lain termasuk Mesir dan Qatar juga mengumumkan bahawa 1 Ramadan akan bermula pada Khamis, begitu juga pegawai di wilayah Palestin.
Sementara itu, pihak berkuasa di Jordan, Algeria dan Maghribi berkata keputusan sama ada Ramadan akan bermula pada Khamis atau Jumaat akan diumumkan pada Rabu.
Puasa di siang hari bulan Ramadan adalah salah satu daripada lima rukun Islam.
Umat Islam akan menahan diri daripada makan dan minum bermula Subuh hingga matahari terbenam, dan secara tradisinya mereka akan berkumpul bersama keluarga dan rakan-rakan untuk berbuka puasa pada waktu petang.
Puasa dipatuhi dengan ketat di Arab Saudi, dengan restoran ditutup sehingga waktu berbuka puasa.
Ia juga merupakan bulan ibadah, dengan umat Islam akan berkumpul beramai-ramai di masjid, terutama pada waktu malam.
Tarikh permulaan Ramadan, ditetapkan berdasarkan pengiraan dan penglihatan fizikal anak bulan untuk menentukan permulaan bulan baharu.


Penyewa rentan pasaran swasta perlukan lebih perlindungan, kata penyelidik

Penyelidik menggesa kerajaan mempertimbangkan untuk menyediakan lebih banyak perlindungan kepada golongan rentan yang menyewa di perumahan dalam pasaran swasta, merujuk inisiatif bantuan yang diberikan kepada mereka yang tinggal di projek perumahan rakyat (PPR) sepanjang krisis Covid-19.Aspek pendapatan antara yang paling terjejas apabila sekatan perjalanan dan perintah berkurung dilaksanakan.Bagi golongan B40 yang menyewa di perumahan awam seperti projek perumahan rakyat (PPR), mereka menerima manfaat yang melegakan apabila kerajaan melalui agensi-agensi berkaitan mengenakan moratorium sewaan kepada penghuni-penghuni rumah, bagi membantu meringankan beban kewangan yang dihadapi golongan tersebut.Pada Mac tahun lepas, 40,000 penyewa PPR dan perumahan awam Dewan Bandaraya Kuala Lumpur (DBKL) mendapat pengecualian bayaran sewa.Pada September lepas, Perdana Menteri Ismail Sabri Yaakob mengumumkan moratorium bayaran sewa penghuni PPR di bawah seliaan kementerian perumahan dan kerajaan tempatan sehingga akhir tahun 2022, membabitkan 10,000 isi rumah.Meskipun golongan B40 secara umumnya menerima bantuan-bantuan lain yang ditawarkan kerajaan, bantuan dan kemudahan moratorium sewaan tidak diterima oleh golongan itu yang menyewa di pasaran perumahan swasta.Ia meskipun tuan rumah mereka ditawarkan manfaat moratorium pukal bayaran pinjaman perumahan.Kemudahan lain seperti penstrukturan semula pinjaman, Kadar Dasar Semalaman dan pengantaraan (mediation) di bawah Pusat Mediasi Covid-19 juga tidak memberikan manfaat secara terus kepada penyewa.Bercakap kepada MalaysiaNow, pensyarah Fakulti Alam Bina dari Universiti Malaya, Ainoriza Mohd Aini pandemik yang melanda negara mengakibatkan ketidaktentuan dan kekeliruan penyewa terhadap risiko, serta respond terbaik yang boleh diambil mereka.Ainoriza, yang menjalankan kajian terhadap penyewa golongan rentan dalam pasaran perumahan swasta di sekitar Lembah Klang berkata, dapatan kajiannya menunjukkan 13.8% memperuntukkan lebih 30% daripada pendapatan mereka untuk membayar sewa.Kira-kira 19.2% mula menggunakan wang simpanan bagi tujuan itu manakala 24.4% terpaksa meminta bantuan keluarga dan rakan-rakan.“Hampir separuh penyewa dalam kajian ini berjumpa dengan tuan rumah untuk berbincang mengenai sewa. Kebanyakan tuan rumah masih meminta bayaran penuh dan sedikit sahaja penywa dapat pengurangan atau penangguhan bayaran sewa.“Ada juga yang langsung tak minta pengurangan sewa kerana takut diusir keluar, atau gusar pemilik tidak akan membaiki rumah sekiranya ada kerosakan,” katanya kepada MalaysiaNow.Seramai 24.4% mengalami tekanan tahap rendah untuk membayar sewa, manakala 49.6% mengalami tekanan pada tahap sederhana dan baki 26.6% mengalami tekanan pada tahap tinggi.“30% daripada responden tidak mempunyai perjanjian sewaan secara formal dan beberapa penyewa hanya menggunakan kontrak sewa secara lisan.“Keadaan ini membuatkan penyewa rasa tidak terlindung apabila mereka ingin meminta pengurangan sewa,” katanya.Justeru, Ainoriza berkata panduan rundingan perlu untuk memastikan situasi menang-menang untuk penyewa dan tuan rumah, selain memastikan kestabilan dalam pasaran perumahan.“Sekiranya krisis kesihatan ini berlaku lagi, kerajaan boleh perkenalkan bantuan sewaan kepada golongan ini melalui Akta Sewaan Kediaman (RTA),” katanya.RTA dijadualkan dibentang pada tahun depan.Ia akan digubal untuk melindungi kepentingan penyewa dan tuan rumah.Ainoriza memaklumkan terdapat kes pengusiran dalam kalangan responden kajiannya, namun tidak ramai.Dalam pada itu, peguam dalam bidang hartanah, Ahmad Ziadi Zaidon berkata, sehingga kini, beberapa peruntukan undang-udang semasa boleh digunakan untuk melindungi penyewa daripada dihalau keluar antaranya Akta Kontrak 1950, Akta Bantuan Khas 1950 dan Akta Distress 1951.“Saya lebih berpendapat RTA sewajarnya lebih menyeluruh dalam semua aspek yang mana saya percaya bahawasanya masyarakat umum masih lagi belum benar-benar cakna tentang Undang-undang berkaitan perjanjian sewaan, atau kos terlalu tinggi dan tidak berbaloi diteruskan di tribunal,” katanya.Menerusi RTA, penyewa boleh memohon agar terma yang melindungi kepentingan mereka dimasukkan dalam perjanjian sewaan.“Tuan rumah mempunyai hak untuk tidak masukkan terma yang merugikannya.“Selain itu, akses mendapatkan perjanjian yang baik sangat mahal, atau perjanjian itu tidak mempunyai kelayakan minima undang-undang.“RTA diperlukan untuk mengisi kekosongan ini,” katanya.


Pembalakan di Kelantan ikut undang-undang, kuota, kata timbalan MB

Tiada keperluan untuk menghentikan pembalakan di Kelantan kerana aktiviti itu dilaksanakan mengikut lunas undang-undang dan kuota yang dibenarkan di negeri ini, kata Timbalan Menteri Besar Mohd Amar Nik Abdullah.Beliau berkata aktiviti itu tidak dilakukan sewenang-wenangnya, sebaliknya ia mengikut terma dan syarat di bawah Akta Perhutanan Negara 1984 dan kuota yang dibenarkan oleh Majlis Perhutanan Negara.“Sebagai contoh, setakat tahun ini kita hanya dibenarkan (menjalankan pembalakan) di kawasan seluas 3,000 hektar sahaja, tidak boleh lebih. Kalau lebih, kita akan dikenakan tindakan oleh Majlis Perhutanan Negara,” katanya.“Semua ini (had pembalakan) bukan negeri yang tentukan tapi Majlis Perhutanan Negara, kita hanya ikut,” katanya kepada pemberita selepas Majlis Amanat Tahun Baru 2022 Menteri Besar Kelantan di Kompleks Kota Darulnaim yang turut dihadiri Menteri Besar Kelantan Ahmad Yakob.Beliau berkata demikian sebagai mengulas kewujudan petisyen “Henti Pembalakan Dan Kemusnahan Alam Sekarang!” yang digerakkan oleh Angkatan Belia Islam Malaysia (Abim) bersama Pertubuhan Pelindung Khazanah Alam Malaysia (Peka) yang telah mengumpulkan kira-kira 200,000 tanda tangan.Petisyen itu bertujuan menggesa kerajaan negeri untuk mengenakan moratorium atau pemberhentian segera terhadap sebarang aktiviti pembalakan buat masa ini susulan banjir besar yang sering berlaku sejak kebelakangan ini.Mohd Amar berkata kegiatan pembalakan di negeri ini bukanlah penyumbang utama kepada musibah banjir yang menjadi fenomena hampir setiap tahun, memandangkan ia telah dijalankan mengikut prosedur operasi standard yang ditetapkan.Menurutnya setiap tahun bermula Oktober hingga Disember tiada penebangan pokok yang dibenarkan kerana ia musim tengkujuh.“Yang keluar (balak) dalam musim tengkujuh (ketika banjir) itu mungkin yang ditebang sebelum tempoh berkenan dan disimpan di Beta (kawasan simpanan balak),” katanya.Justeru beliau meminta orang ramai agar tidak hanya menyalahkan pembalakan sebagai punca banjir kerana pelbagai faktor lain juga perlu diambil kira.


Kerja baiki paip pecah di MRR2 selesai, kata Air Selangor

Kerja-kerja kecemasan bagi pembaikan paip pecah di Jalan Lingkaran Tengah 2 (MRR2) telah siap dilaksanakan pada 12.30 tengah malam tadi.Pengurusan Air Selangor Sdn Bhd (Air Selangor) dalam kenyataan memaklumkan bekalan air mula disalurkan secara berperingkat pada 4.30 pagi ini kepada pengguna di 13 kawasan terjejas di sini setelah paras kolam air agihan distabilkan dan kualiti air mematuhi piawaian kementerian kesihatan (KKM).“Bekalan air dijangka pulih sepenuhnya pada 12.30 tengah malam esok (11 November),” katanya dalam kenyataan itu.13 kawasan yang sebelum ini mengalami gangguan bekalan air tidak berjadual ialah Taman Muda, Taman Bukit Permai, Taman Bukit Pandan, Kampung Cheras Baru, Taman Mawar, Taman Seraya, Taman Mega, Taman Bukit Teratai, Taman Melur, Taman Saga, Taman Putra, Pandan Mewah dan Taman Mestika.Air Selangor berkata tempoh pemulihan bekalan air di kawasan terjejas adalah berbeza bergantung kepada jarak lokasi premis pengguna dan tekanan air pada sistem agihan bekalan air.“Air Selangor terus menggerakkan bantuan bekalan air melalui lori-lori tangki ke kawasan terjejas dengan keutamaan diberikan kepada premis kritikal seperti hospital, pusat dialisis dan upacara pengebumian.“Pengguna diharap dapat mematuhi penjarakan fizikal dan sentiasa memakai pelitup muka semasa mengambil bekalan air daripada lori-lori tangki ini,” menurut kenyataan itu.Pengguna boleh merujuk kesemua saluran komunikasi rasmi seperti aplikasi Air Selangor, Facebook, Instagram dan Twitter atau hubungi Air Selangor di talian 15300 untuk mendapatkan maklumat berhubung insiden itu dari semasa ke semasa.Sebarang pertanyaan dan aduan boleh diajukan di Help Centre di laman web www.airselangor.com dan aplikasi Air Selangor.


Sayap bukan Islam PAS pertahan tindakan MB Kedah batalkan cuti Thaipusam

Sayap bukan Islam PAS mempertahankan tindakan menteri besar Kedah membatalkan perayaan Thaipusam sebagai cuti peristiwa di negeri itu, mengatakan Muhammad Sanusi Md Nor mempunyai hak menentukan hala tuju negeri ditadbirnya mengikut kesesuaian keadaan.Ketua Penerangan Dewan Himpunan Penyokong PAS (DHPP) Dr G Balachandran berkata, tindakan Sanusi membatalkan cuti perayaan Thaipusam yang bakal disambut pada 28 Januari depan disebabkan Perintah Kawalan Pergerakan (PKP) bagi mengekang Covid-19.“Saya tidak nampak salah MB Kedah langsung. Dan keputusan yang dibuat adalah dengan mengambil kira situasi dalam negara yang sedang menjalani PKP, semua orang kena duduk rumah juga,” katanya kepada MalaysiaNow.“Jadi dengan ini masyarakat akan sedar PAS bukan sebuah parti yang benci kepada kaum lain. Tetapi ada isu-isu yang melibatkan undang-undang dan fakta yang perlu dilihat dengan lebih terperinci.”Pada Rabu, Sanusi dalam sidang media selepas mempengerusikan mesyuarat exco kerajan negeri menyatakan tiada cuti peristiwa untuk Kedah bagi perayaan Thaipusam tahun ini, susulan situasi semasa berkaitan Covid-19.Keputusan itu kemudian mendapat kecaman beberapa pemimpin politik khususnya menteri sumber manusia yang juga timbalan presiden MIC M Saravanan, yang dilaporkan menganggap ia sebagai berat sebelah selain Timbalan Ketua Menteri II Pulau Pinang P Ramasamy, yang menyifatkannya sebagai melampau.Semalam Sanusi berkata, penganut agama Hindu masih boleh menyambut perayaan itu di mana-mana sahaja, dengan mematuhi prosedur operasi standard (SOP) bagi mencegah penularan Covid-19 yang ditetapkan.“Semua orang sedang ‘dicutikan’ akibat Perintah Kawalan Pergerakan (PKP). Selama ini pun Kedah tak cuti Thaipusam melainkan dua tahun terakhir yang dijadikan cuti peristiwa, bukan cuti umum rasmi negeri Kedah,” katanya dalam satu kenyataan.Selari dengan pendirian Sanusi, Balachandran berkata, Kedah merupakan negeri yang tidak mengiktiraf Thaipusam sebagai cuti umum sebelum ini dan hanya diiktiraf sebagai cuti peristiwa pada 2017.“Ia menjadi satu kebiasaan apabila ia hanya diiktiraf sebagai cuti peristiwa. Dan bila ia cuti peristiwa sudah pasti ia bukan cuti umum. Cuti peristiwa ia diputuskan atau diiktiraf oleh kerajaan negeri.“Bila dalam PKP tiada perayaan boleh diadakan jadi hanya sembahyang di rumah. Sebab itu tidak perlu cuti peristiwa apabila semua orang memang perlu duduk di rumah. Oleh sebab itu MB Kedah kata tidak ada cuti”.“Jadi, benda yang betul ini memang akan banyak membuatkan pembangkang menyuarakan bantahan mereka,” katanya.Sementara Perlis, Pahang, Kelantan, Terengganu, Sabah, Sarawak dan Melaka masih belum menjadikan Thaipusam sebagai cuti umum sehingga kini.Balachandran berkata, kerajaan Kedah yang ditadbir Mukhriz Mahathir dari Pakatan Harapan (PH) dan sebelum itu, Ahmad Bashah Md Hanipah dari Barisan Nasional (BN) menjadikan negeri itu berada dalam keadaan “huru hara” sehingga menyebabkan Sanusi perlu memperbetulkan semula keadaan.“Jadi, benda yang betul ini memang akan banyak membuatkan pembangkang menyuarakan bantahan mereka,” katanya.


Selepas langkah penjimatan kerajaan, Umno terus desak bubar Parlimen

Perdana Menteri Ismail Sabri Yaakob terus didesak untuk mengadakan Pilihan Raya Umum ke-15 (PRU15) segera sementara keadaan semasa berpihak kepada Umno.
Kalau tidak Barisan Nasional (BN) seolah-olah memberi peluru kepada musuh politiknya, kata Timbalan Presiden Umno Mohamad Hasan.
Sekurang-kurangnya selepas pembentangan Belanjawan 2023 pada Oktober ini, kata Mohamad yang sekali lagi mencuba nasib mendesak Ismail yang kelihatan tidak berminat dengan cadangan Majlis Tertinggi (MT) Umno itu.
Pimpinan Umno menuntut janji Ismail yang lantang berkata ketika berucap di Perhimpunan Agung Umno (PAU) bahawa beliau tidak akan menunda walau sesaat pun untuk membubarkan Parlimen untuk mengadakan PRU15, jika masanya dirasakan sesuai.
MT Umno merasakan inilah masa yang sesuai Parlimen dibubarkan sebelum pemilihan parti dibuat. Tambah lagi apabila wujud pula isu kelulusan kepada pindaan perlembagaan Umno.
Banyak lagi “panadol” patut disediakan kepada “kluster mahkamah” yang mahu percepatkan PRU15 walaupun Ahmad Maslan berkata Umno mempunyai “pelan B”.
Pada ketika suasana politik yang semakin bercelaru, pemimpin Umno macam tak kisah dengan kesukaran hidup yang dihadapi oleh rakyat.
Baru sahaja lega dengan tekanan akibat pandemik Covid-19, belum pun pulih sepenuhnya kerajaan nak dibebankan lagi kos yang tinggi untuk mengadakan PRU15.
Pada 2020 sewaktu Azhar Azizan Harun masih lagi pengerusi Suruhanjaya Pilihan Raya (SPR) beliau berkata kos untuk mengadakan pilihan raya umum adalah sekitar RM750 juta hingga RM800 juta.
Cuba cakna sikit dengan apa yang kerajaan sedang buat bukan menonong membuat desakan pada masa yang tidak sesuai, hanya untuk kepentingan Umno dan bukannya rakyat seluruhnya.
Kerajaan minggu lepas mengeluarkan Garis Panduan Penjimatan Perbelanjaan Awam seiring mengoptimumkan perbelanjaan.
Garis panduan itu menyatakan bahawa kementerian, jabatan, agensi, badan berkanun persekutuan serta syarikat terhad dengan jaminan (CLBG) hendaklah menyusun semula program atau aktiviti dan menguruskan aliran tunai mengikut keutamaan dengan memastikan tidak membuat “trade-off” ke atas program dan aktiviti yang mengfokuskan kepada kesejahteraan rakyat.
"Kerajaan telah mengambil langkah untuk melaksanakan subsidi barangan perlu (essential goods) serta kawalan harga bagi mengurangkan impak inflasi dunia kepada negara dan rakyat.
"Peningkatan subsidi sedia ada terutamanya produk petroleum dan minyak masak serta subsidi baharu seperti elektrik dan ayam telah menyumbang kepada peningkatan perbelanjaan kerajaan.
"Perbelanjaan bagi bantuan dan subsidi diunjurkan mencecah RM77.7 bilion berbanding dengan peruntukan RM31 bilion yang diluluskan dalam Bajet 2022.
"Dengan itu, kerajaan seharusnya melaksanakan langkah-langkah penjimatan perbelanjaan bagi membantu membiayai sebahagian perbelanjaan tambahan berkaitan subsidi demi kesejahteraan rakyat," memetik kandungan dokumen tersebut.
Antara yang dinyatakan dalam dokumen tersebut termasuk sasaran Kementerian Kewangan melaksanakan penjimatan peruntukan mengurus sekurang-kurangnya 5%.
Antara penjimatan yang digariskan termasuk melibatkan perjawatan, kontrak, elaun, aset, penganjuran acara, iklan, pelaburan, rizab dan perbelanjaan pembangunan.
Cuba tengok fakta di atas dan bandingkan nota keperluan untuk disegerakan PRU15 sama ada untuk rakyat atau untuk memenuhi agenda Umno untuk berkuasa semula?
Kalau Umno berjuang untuk kebajikan rakyat, sepatutnya ia cakna dengan masalah dan masa depan rakyat bukan hanya tahu berdebat mengenai strategi politik yang sesuai atau tidak.
Fahd Amer adalah pembaca MalaysiaNow.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Korea Utara jalankan latihan simulasi tindak balas nuklear

Korea Utara pada Isnin memaklumkan pihaknya menjalankan latihan simulasi serangan balas nuklear taktikal pada hujung minggu, ketika Amerika Syarikat dan Korea Selatan mengadakan latihan ketenteraan tahunan mereka.
Pemimpin Utara Kim Jong Un "mengetuai" latihan itu, termasuk latihan pelancaran peluru berpandu balistik yang direka untuk mengesahkan operasi peranti kawalan nuklear dan peledak, lapor agensi berita Yonhap, memetik Agensi Berita Pusat Korea (KCNA).
Foto oleh media kerajaan memaparkan anak perempuannya Ju Ae turut menyelia latihan berkenaan.
Beliau "menekankan keperluan supaya kakitangan perkhidmatan membiasakan diri dengan sebarang keadaan yang tidak dijangka dan menjadikan mereka lebih bersedia dalam postur aktif untuk membuat serangan balas nuklear pada bila-bila masa," lapor KCNA.
Kim juga membentangkan "orientasi pembinaan tenaga nuklear dan tugas-tugas strategik yang perlu dipenuhi dalam menyediakan tenaga nuklear untuk peperangan," katanya tanpa mengulas lanjut.
AS dan Korea Selatan mengadakan latihan ketenteraan Freedom Shield yang dijadualkan berlangsung hingga Khamis, bertujuan untuk mengukuhkan postur pertahanan terhadap ancaman nuklear dan peluru berpandu Korea Utara.


KWSP umum dividen lebih tinggi bagi 2021

Kumpulan Wang Simpanan Pekerja (KWSP) hari ini mengumumkan kadar dividen 6.10% bagi caruman konvensional dan 5.65% bagi caruman syariah untuk 2021, mengatasi kadar dividen 5.2% dan 4.9% pada 2020.Kadar dividen yang dicatatkan bagi tahun lalu itu juga mengatasi dividen sebanyak 5.45% bagi caruman konvensional dan 5.0% bagi caruman syariah untuk 2019 yang diumumkan sebelum pandemik Covid-19 melanda negara.Ini menjadikan jumlah keseluruhan pembayaran bagi 2021 adalah sebanyak RM56.72 bilion.Ketua pegawai eksekutifnya, Amir Hamzah Azizan berkata dividen tinggi pada 2021 itu adalah sebahagian daripada portfolio kukuh dan yang dipelbagaikan oleh dana pencen tersebut di peringkat global.“Pengeluaran berkaitan pandemik sebanyak RM101 billon sejak tahun 2020 telah menyebabkan 48% ahli KWSP mempunyai amaun kurang daripada RM10,000 dalam akaun mereka.“Kami berharap dividen ini dan prestasi kukuh berterusan kami akan membantu kami memulakan proses membina semula simpanan persaraan ahli-ahli kami, seiring dengan pemulihan ekonomi,” katanya pada taklimat media mengenai prestasi kewangan 2021 KWSP hari ini.Menurutnya, kebimbangan utama terhadap pengeluaran itu adalah impaknya kepada kecukupan persaraan ahli.Bagaimanapun, katanya, meskipun cabaran menguruskan kecairan dalam menghadapi aliran keluar simpanan ini, KWSP mempunyai keupayaan untuk bertindak balas pantas dengan impak yang minimum kepada pasaran kewangan.Bagi 2021, Amir berkata KWSP telah mengimbangi semula dan menguruskan portfolio pelaburannya dengan membeli saham yang kukuh asasnya pada harga menarik serta memanfaatkan pelaburannya di luar negara yang menyumbang 56% kepada keseluruhan pulangannya.Setakat 31 Disember 2021, beliau berkata KWSP merekodkan peningkatan 6% dalam pendapatan pelaburan kasar kepada RM67.06 bilion daripada RM63.45 bilion pada 2020, dipacu daripada pemulihan pasaran ekuiti dan kebanyakan kelas aset di tengah-tengah lantunan semula ekonomi global.“Bagi 2021,KWSP merekodkan caruman bersih yang negatif buat pertama kalinya (caruman selepas pengeluaran) dalam tempoh 20 tahun sebanyak RM58.2 bilion, tetapi masih kekal berhemat dalam strategi pelaburan jangka panjangnya di samping menyesuaikan diri dengan cabaran untuk memastikan pulangan mampan bagi tempoh jangka panjang.“KWSP merekodkan pendapatan pelaburan kasar sebanyak RM67.06 bilion, dengan RM6.91 bilion diperuntukkan kepada simpanan syariah,” katanya.


Kerajaan sasar dapatkan semula bahagian pasaran minyak sawit di Eropah

Kerajaan mengambil peluang untuk memanfaatkan situasi kekurangan bekalan minyak masak global dan “ketegangan politik di Eropah” untuk kembali mendapatkan bahagian pasaran selepas pembeli mula menjauhi komoditi itu atas alasan menjaga alam sekitar.Minyak sawit merupakan bahan yang digunakan untuk membuat pelbagai produk industri termasuk kosmetik seperti gincu sehingga industri pembuatan mi.Bagaimanapun, pengeluar terbesar komoditi itu seperti Indonesia dan Malaysia berdepan krisis selepas tindakan beberapa negara memboikot produk sawit ekoran tuduhan pembalakan hutan bagi penanamannya selain dakwaan industri itu mengeksploitasi pekerja asing.Ekoran dakwaan tersebut, beberapa tahun kebelakangan ini, beberapa syarikat telah memperkenalkan “produk bebas minyak sawit”.Sementara Kesatuan Eropah (EU) yang merupakan pembeli Minyak sawit ketiga terbesar di dunia memutuskan untuk menghentikan penggunaan bahan api berasaskan minyak sawit secara berperingkat menjelang 2030.Walaupun begitu, syarikat peruncit seperti rangkaian pasar raya Britain, Iceland, yang tidak lagi menggunakan minyak sawit dalam produk makanannya sejak 2018, telah dipaksa untuk kembali menggunakan komoditi kontroversi itu sejak beberapa bulan kebelakangan kerana kekurangan bekalan minyak masak global akibat perang Rusia-Ukraine selain tindakan Indonesia yang menguatkuasakan larangan eksport minyak sawit.Menteri Perusahaan Perladangan dan Komoditi Zuraida Kamaruddin dalam satu kenyataan berkata kerajaan “tidak akan mensia-siakan peluang” daripada krisis yang berlaku ketika ini.“Sudah tiba masanya untuk kita meningkatkan usaha dałam menentang propaganda yang memburukkan kredibiliti minyak sawit.“Kita juga perlu mempamerkan pelbagai manfaat kesihatan minyak emas ini,” katanya.Zuraida berkata harga minyak masak di peringkat global berkemungkinan kekal tinggi pada separuh pertama 2022.Beliau menjangkakan permintaan EU akan meningkat dalam tempoh terdekat berikutan situasi kekurangan bekalan minyak bunga matahari dan soya yang dihadapi dunia ketika ini.Fediol yang merupakan syarikat minyak sayuran EU pada Selasa berkata larangan yang dikuatkuasakan Indonesia tidak membimbangkan kerana ia mempunyai rizab minyak sawit bagi tempoh beberapa minggu.Ketidakpastian berhubung bekalan minyak bunga matahari ekoran pencerobohan Rusia ke atas Ukraine telah mendorong permintaan bagi minyak sawit dan soya apabila banyak pengimport mencari alternatif lain.Zuraida berkata Malaysia berpeluang mendapat manfaat daripada perubahan trend permintaan ini dan akan melaksanakan “kempen yang agresif” bagi mengisi jurang bekalan global dalam jangka masa panjang.Malaysia dan Indonesia menyumbang 85% daripada pengeluaran minyak sawit global.Kedua-dua negara berpendirian sekatan EU terhadap bahan api berasaskan minyak sawit adalah diskriminasi dan telah melancarkan usaha menangani krisis tersebut menerusi sistem dagangan Pertubuhan Perdagangan Dunia (WTO).


Kos baik pulih rumah PM lebih RM30 juta kerana banyak kerosakan

Kediaman rasmi perdana menteri yang dikenali sebagai Kompleks Seri Perdana mengalami banyak kerosakan berikutan usia bangunan itu yang mencecah 22 tahun, kata Menteri Tugas-Tugas Khas Abd Latiff Ahmad.Katanya, nilai RM38.5 juta yang diperuntukkan kepada kerja pemulihan termasuk kerja-kerja penggantian sistem pendawaian elektrik dan kebocoran atap Kompleks Seri Perdana.“Projek ini diluluskan pada 19 Mac dan kerja-kerja bermula pada 29 Mac 2021. Ia dijangka siap pada 7 Disember 2021.“Setakat hari ini (29 September), kerja-kerja baik pulih mencapai 74% kemajuan, berbanding 71% seperti dalam jadual,” katanya dalam satu kenyataan hari ini.Beliau mengulas pertanyaan jawab lisan oleh Mahfuz Omar (PH-Pokok Sena) di Dewan Rakyat pada 27 September lalu.Katanya, soalan tersebut dijawab secara bertulis oleh beliau sebagai menteri di Jabatan Perdana Menteri dan bukan oleh Perdana Menteri Ismail Sabri Yaakob.Isu pemulihan kompleks Seri Perdana menjadi tular baru-baru ini selepas kerajaan mendedahkan jumlah RM30 juta diperuntukkan bagi membaikpulih kompleks berkenaan.Menerusi jawapan bertulis, baik pulih itu bertujuan menjaga imej dalam menyambut tetamu utama negara selain mengambil kira faktor keselamatan.Kompleks Seri Perdana dibina pada tahun 1997 dan siap sepenuhnya pada tahun 1999.Pada 2006, kerja-kerja baik pulih dan penggantian alat sistem keselamatan di kompleks itu menelan kos RM20 juta.


Lesen khas perniagaan dalam talian akan diperkenalkan untuk perangi ‘scammer’

Kementerian perdagangan dalam negeri dan hal ehwal pengguna (KPDNHEP) bercadang memperkenalkan lesen khas perniagaan dalam talian sebagai langkah melindungi pengguna daripada menjadi mangsa “scammer” atau penipuan jual beli di platform tersebut.Timbalan menterinya, Rosol Wahid berkata menerusi lesen tersebut, peniaga akan tertakluk kepada syarat yang perlu dipatuhi, manakala pengguna dapat melakukan pembelian dalam talian tanpa ragu-ragu tentang kesahihan dan reputasi peniaga.Katanya, pelaksanaan lesen khas itu akan dikuatkuasakan selepas pindaan dilakukan ke atas Peraturan-Peraturan Perlindungan Pengguna (Urus Niaga Perdagangan Elektronik) 2012 di bawah Akta Perlindungan Pengguna 1999.“Lesen khas perniagaan dalam talian ini antara langkah efektif untuk memerangi masalah scammer dan kami akan berusaha menguatkuasakan lesen ini dengan segera,” katanya kepada media selepas menghadiri majlis Anugerah Pilihan Pengguna 2020-2021, di Putrajaya hari ini.Berdasarkan rekod kementerian, katanya, jumlah aduan mengenai transaksi dalam talian pada tahun lepas menunjukkan peningkatan iaitu sebanyak 11,510 aduan berbanding 5,414 pada 2019, di mana 7,797 daripada aduan tersebut adalah kerana tidak menerima barangan atau perkhidmatan yang ditawarkan.Rosol berkata risiko penipuan transaksi dalam talian itu boleh dielakkan dengan membuat semakan nombor akaun bank peniaga sebelum melakukan pemindahan wang.Sebagai contoh, katanya jabatan siasatan jenayah komersial Polis Diraja Malaysia (PDRM) mempunyai kemudahan laman sesawang dan aplikasi dikenali sebagai “Semak Mule CCID” untuk pengguna membuat semakan awal seperti akaun bank atau nombor telefon peniaga sebelum pemindahan wang dilakukan.Dalam pada itu, Rosol berkata majlis tindakan pengguna negara (MTPN) kebangsaan juga sedang membangunkan aplikasi mudah alih yang diberi nama ‘idenfic’ bagi membolehkan pengguna mengenal pasti serta melaporkan akaun penipu atau scammer melalui beberapa langkah mudah.“Aplikasi ini akan merekodkan laporan pengguna terhadap akaun bank scammer, supaya pengguna lain boleh dimaklumkan tentang kes tersebut dan mengelakkan daripada turut ditipu melalui akaun yang sama.“Dalam masa sama, aplikasi ini juga dikatakan boleh mengesahkan penjual yang sahih, boleh dipercayai dan mempunyai reputasi yang baik sekali gus meningkatkan keyakinan bakal pembeli,” katanya.


Kerajaan akan nasihatkan Agong mengenai tempoh darurat, kata menteri

Jemaah menteri bertanggungjawab untuk meneruskan peranannya menasihati Yang di-Pertuan Agong Sultan Abdullah Sultan Ahmad Shah selaku ketua negara dalam membuat sesuatu keputusan mengenai kedudukan tempoh darurat, kata Menteri di Jabatan Perdana Menteri (Parlimen dan Undang-Undang) Takiyuddin Hassan.Beliau berkata ini selaras dengan tanggungjawab serta teras dasar kerajaan memfokuskan langkah khusus dan tepat bagi mencegah, memerangi serta mengurangkan risiko kadar kebolehjangkitan Covid-19 dalam kalangan rakyat secara efektif.“Ia (nasihat kepada Seri Paduka) setelah mengambil kira semua keadaan semasa serta faktor-faktor berkaitan termasuk keselamatan orang ramai, aspek sosial dan ekonomi negara,” katanya dalam kenyataan hari ini.Kenyataan berkenaan susulan laporan media yang memetik Ketua Ketua Pengarah Kesihatan Dr Noor Hisham Abdullah sebagai berkata sekiranya proklamasi darurat yang kini berkuat kuasa diangkat, maka tiada apa yang dapat menghalang Pilihan Raya Kecil (PRK) dan Pilihan Raya Negeri (PRN) yang sebelum ini tertangguh, daripada diadakan.Noor Hisham turut dilapor menyatakan bahawa kini hanya Sultan Abdullah mempunyai budi bicara sama ada keadaan darurat yang dijadualkan berakhir pada 1 Ogos ini perlu diteruskan atau tidak.Darurat diisytiharkan untuk seluruh negara pada 12 Januari dan berkuat kuasa hingga 1 Ogos dalam usaha mengekang penularan wabak Covid-19.Pada 8 Mei, Bernama melaporkan Noor Hisham berkata dengan adanya Ordinan Darurat, sebanyak tiga PRK tidak diadakan iaitu PRK Batu Sapi, Bugaya dan Gerik, selain PRN Sarawak.Di bawah Ordinan Darurat, Pilihan Raya Umum (PRU), PRN dan PRK tidak akan diadakan sepanjang tempoh darurat dilaksanakan.Sementara itu, Takiyuddin berkata kerajaan memberi jaminan bahawa kesemua mekanisme yang wujud dalam kerangka Perlembagaan Persekutuan serta undang-undang negara akan diikuti dalam membuat apa-apa keputusan mengenai darurat.Katanya Proklamasi Darurat yang diisytiharkan Sultan Abdullah atas nasihat jemaah menteri sebelum ini, adalah selaras peruntukan Perlembagaan Persekutuan dan merupakan asas tanggungjawab utama serta khusus kerajaan dalam menangani wabak Covid-19 bagi memastikan kepentingan dan keselamatan rakyat terus dipelihara.“Oleh yang demikian, persoalan mengenai sama ada darurat yang akan tamat pada tarikh tersebut diteruskan atau tidak atas budi bicara Seri Paduka Baginda Yang di-Pertuan Agong sepertimana yang dibangkitkan, tidak seharusnya timbul,” katanya.


23 kes baru Covid-19, satu lagi kluster baru dikesan

Sebanyak 23 kes baru Covid-19 direkodkan hari ini membabitkan 13 jangkitan dalam negara dan 10 kes import, menjadikan jumlah terkumpul 9,969 kes dengan kes aktif sebanyak 632, kata Ketua Pengarah Kesihatan Dr Noor Hisham Abdullah.Beliau berkata kesemua jangkitan tempatan itu yang melibatkan 10 rakyat tempatan dan tiga warga asing direkodkan di Sabah termasuk lapan daripada kluster baharu iaitu Kluster Pulau.Baki lima kes lagi melibatkan empat daripada Kluster Benteng Lahad Datu (LD) yang mana tiga adalah warga asing, sementara satu kes dikesan menerusi saringan rujukan dari Hospital Semporna ke Hospital Tawau, katanya pada sidang media perkembangan Covid-19 di Putrajaya hari ini.Kes import pula melibatkan mereka yang mendapat jangkitan dari luar negara iaitu Filipina (4 kes) manakala masing-masing satu kes dari Hungary, Turki, Qatar, Bangladesh, Nigeria dan Maghribi, katanya.Terdapat enam kes pulih dilaporkan hari ini menjadikan jumlah kumulatif kes yang pulih sepenuhnya daripada jangkitan Covid-19 sebanyak 9,209 kes atau 92.4 peratus daripada jumlah keseluruhan jangkitan.Tiada kematian baharu direkodkan, menjadikan jumlah yang meninggal dunia akibat pandemik itu kekal 128 kes, katanya.Dr Noor Hisham berkata pada masa ini terdapat 14 kes positif yang sedang dirawat di unit rawatan rapi (ICU) dengan empat memerlukan bantuan pernafasan.Mengulas lanjut mengenai Kluster Pulau, Dr Noor Hisham berkata kes indeks kluster itu melibatkan seorang wanita rakyat Malaysia berusia 68 tahun yang ditemukan tidak sedarkan diri di rumah dan dibawa ke Hospital Kunak.“Kes kemudiannya dirujuk ke Hospital Tawau bagi rawatan serangan jantung, strok dan penyakit hati dengan saringan COVID-19 didapati positif pada 13 Sept.“Beliau kini dirawat di ICU dan memerlukan bantuan pernafasan,” katanya.Dr Noor Hisham berkata hasil saringan kontak rapat dan pengesanan kes secara aktif, lapan lagi kes positif  telah dikesan melibatkan ahli keluarga wanita berkenaan.Hingga kini,  sejumlah 128 individu disaring dalam kluster itu merangkumi 109 rakyat tempatan dan 19 bukan warganegara.Tambahnya, langkah pencegahan penularan jangkitan seperti proses nyah kuman dan pembersihan telah dijalankan di lokasi-lokasi yang dikenal pasti.Punca jangkitan masih dalam siasatan dan aktiviti mengawal penularan jangkitan bagi kluster itu giat dijalankan di lapangan, katanya.Mengulas perkembangan Kluster Benteng LD, Sabah, beliau berkata pertambahan empat kes baharu yang dilaporkan hari ini menjadikan jumlah terkumpul kes positif kluster itu sebanyak 424 kes.


Akibat Covid-19, sekolah swasta bagai telur di hujung tanduk

Pandemik Covid-19 yang menjejaskan ekonomi dan kehidupan di seluruh dunia turut memberikan kesan kepada sekolah-sekolah swasta apabila ramai ibu bapa mula memindahkan anak-anak mereka ke sekolah kerajaan disebabkan punca pendapatan terjejas selepas Perintah Kawalan Pergerakan (PKP) dilaksanakan pada Mei.Beberapa pemilik sekolah swasta memberitahu MalaysiaNow, kebanyakan ibu bapa mengambil pendekatan itu selepas pendapatan mereka semakin berkurangan, malahan ada juga yang hilang pekerjaan disebabkan syarikat menutup operasi.“Jumlah pelajar semakin menurun mendadak sejak PKP berakhir Mei lalu. Selepas sekolah dibuka, berderet ibu bapa keluarkan anak-anak untuk masuk ke sekolah kerajaan,” kata pemilik sekolah rendah Islam swasta di Seri Kembangan, Selangor yang meminta agar tidak menamakan sekolahnya.“Keadaan ini bukan sahaja berlaku kepada saya sahaja tetapi juga rakan-rakan pemilik sekolah rendah Islam yang lain. Ini menyedihkan”.Beliau yang mahu dikenali sebagai Shahrel berkata, sekolahnya yang baru berusia empat tahun itu “bagai telur di hujung tanduk” dan mungkin akan menutup operasi dalam tempoh terdekat susulan tekanan kewangan akibat kekurangan pelajar.Perintah Kawalan Pergerakan Bersyarat (PKPB) yang diisytiharkan Putrajaya bermula 14 hingga 27 Oktober di Selangor, Kuala Lumpur dan Putrajaya menyaksikan sekolah ditutup kembali selepas dibuka pada Julai lalu.Selaras dengan pengumuman tersebut, semua institusi pendidikan berdaftar dengan Kementerian Pendidikan Malaysia (KPM) termasuk tadika, sekolah harian, sekolah berasrama penuh, sekolah swasta, kolej vokasional dan Institut Pendidikan Guru (IPG) dalam negeri-negeri berkenaan terpaksa ditutup.“Keadaan ini bukan sahaja berlaku kepada saya sahaja tetapi juga rakan-rakan pemilik sekolah rendah Islam yang lain. Ini menyedihkan”.Situasi sama berlaku kepada sebuah sekolah rendah swasta di Bangi yang terbeban dengan masalah kewangan sehingga menjejaskan bayaran gaji para kakitangan terutamanya kepada guru-guru.Pengurus sekolah yang enggan dinamakan berkata, pihaknya terpaksa akur apabila ibu bapa mengambil tindakan meminta surat pertukaran anak ke sekolah kebangsaan beberapa bulan selepas PKP tamat.“Masa PKP hari itu pun kami (sekolah) didesak untuk kurangkan bayaran dan pulangkan separuh yuran kerana sesi kelas berlaku secara dalam talian. Kami berasa sangat tertekan kerana guru-guru perlu dibayar gaji.“Semangat kami baru mulai pulih selepas PKP tamat, masih biasakan diri dengan norma dan SOP baru, tapi nampaknya tidak mampu bertahan juga. Sesuatu perlu dilakukan,” katanya kepada MalaysiaNow tanpa menamakan sekolahnya.Katanya, sekolah turut berdepan kesulitan apabila mendapati terdapat kelompongan dalam trend bayaran yuran pelajar disebabkan masalah kewangan yang dihadapi ibu bapa.Beliau dimaklumkan pihak pentadbir sekolah terdapat ibu bapa yang meminta bayaran yuran bulanan ditangguh kerana tidak cukup wang atau sudah tiada pendapatan kerana diberhentikan kerja.“Kami tumpang simpati, tetapi kami juga mempunyai guru dan kakitangan yang perlu diberi makan.”Pengasas Cempaka National School Freida Pilus berkata, sekolah-sekolah swasta perlu bersiap sedia dan sentiasa mencari jalan memastikan penyampaian dan pembelajaran dapat diteruskan dalam tempoh pandemik.Freida berkata, pengusaha sekolah swasta mesti kreatif dan inovatif dalam keadaan dunia yang sentiasa berubah.“Mula-mulanya sukar bagi guru-guru saya tetapi kita tabah dan sentiasa mencari jalan untuk memberi pendidikan sebaik mungkin kepada anak-anak di Cempaka.“Kita harus mengikut SOP yang ketat apabila sekolah diberi kebenaran untuk buka semula.“Sementara itu cari sistem alam maya yang senang digunakan bagi pengajaran dan pembelajaran. Sistem yang senang diguna oleh guru-guru, anak murid serta ibu bapa,” katanya kepada MalaysiaNow.


Jumlah syarikat baru didaftar atasi syarikat ditutup, kata menteri

Jumlah syarikat baru yang didaftarkan mengatasi jumlah syarikat yang ditutup pada tahun lepas walaupun menghadapi pandemik Covid-19, menunjukkan keupayaan usahawan untuk seiring dengan trend dan norma baharu selain menggunakan teknologi, kata Menteri Pembangunan Usahawan dan Koperasi Wan Junaidi Tuanku Jaafar.Merujuk statistik Suruhanjaya Syarikat Malaysia (SSM), beliau berkata sebanyak 437,769 syarikat baru telah didaftarkan, termasuk 131,139 syarikat dalam talian baharu berbanding 78,420 syarikat yang ditutup.“Ini menunjukkan jika seseorang itu dinamik, dapat menyesuaikan dengan perubahan dan menggunakan teknologi, mereka akan berjaya. Bagi menjadi usahawan yang berjaya, mereka perlu membuat keputusan dengan segera dan dapat mengubah pelan apabila ia tidak lagi sesuai dan bersedia untuk merebut peluang baharu.“Mereka yang mengguna pakai teknologi akan berkembang dan mereka yang sebaliknya, akan menghadapi kesukaran,” katanya dalam ucapan pada majlis Anugerah Perniagaan PKS dan Keusahawanan (SEBA) 2020 malam ini.Sebanyak 55 anugerah berprestij diberikan kepada perusahaan kecil dan sederhana (PKS) serta usahawan pada Majlis Makan Malam Gala Penyampaian Anugerah.Beliau berkata kementerian akan memberikan penyelesaian yang menyeluruh kepada usahawan, daripada kategori tidak formal dan mikro sehingga kepada mereka yang berada dalam kategori berteknologi tinggi dan bermodal tinggi.Katanya kementerian dan agensinya akan membantu mewujudkan ekosistem yang kondusif untuk keusahawanan di Malaysia bagi berkembang maju.“Tanpa mengambil kira kategori anda berada, apabila anda berjumpa kami, kami akan membimbing anda, memantau kemajuan anda dan memastikan anda mencapai kejayaan,” katanya.Beliau berkata matlamat kementerian untuk melahirkan 100 jutawan setahun daripada kumpulan usahawan tempatan bukan hanya ‘cakap kosong’.“Kami mempunyai pelan untuk mencapainya,” katanya.Pada majlis itu, Pengasas dan Ketua Pegawai Eksekutif (CEO) Aerodyne Group, Kamarul A Muhamed telah dianugerahkan Usahawan Terbaik manakala Pengasas Bersama dan CEO Kumpulan Carsome Eric Cheng serta Pengasas Bersama Carsome dan Pengarah Carsome Academy Teoh Jiun Ee telah dianugerahkan secara bersama Usahawan Tekno Terbaik.


Saksi kes gubah wang Zahid jelaskan bagaimana RM7.5 juta ‘dicuci’

Mahkamah Tinggi hari ini diberitahu bahawa proses penukaran wang tunai berjumlah RM7.5 juta kepada 35 cek dalam kes Ahmad Zahid Hamidi adalah aktiviti ‘cuci duit’ daripada sumber yang meragukan.Pegawai Penyiasat Suruhanjaya Pencegahan Rasuah Malaysia (SPRM) Mohd Fahmee Mohamad Nor, 39, berkata ini berdasarkan siasatannya terhadap keseluruhan kes melibatkan bekas timbalan perdana menteri itu.Saksi pendakwaan ke-95 itu berkata demikian pada hari ke-49 perbicaraan kes Zahid yang menghadapi pertuduhan rasuah, pecah amanah dan pengubahan wang haram, melibatkan jutaan ringgit dana Yayasan Akalbudi.Mengikut pertuduhan pengubahan wang haram ke-27, Zahid didakwa telah mengarahkan pengurup wang Omar Ali Abdullah untuk mengubah bagi pihak dirinya wang tunai berjumlah RM7,511,250.20 membabitkan 35 keping cek yang kemudian diserahkan kepada Lewis & Co untuk tujuan pembelian Simpanan Tetap di Maybank yang merupakan hasil aktiviti haram.Semasa pemeriksaan semula oleh Timbalan Pendakwa Raya Harris Ong Mohd Jeffrey Ong, saksi itu berkata Omar Ali memberitahu bahawa beliau tidak mengenali individu yang memberi wang tersebut kepadanya sebelum menukarnya kepada cek atas nama Tetuan Lewis & Co, pemegang amanah Yayasan Akalbudi milik Zahid.“Omar Ali mengatakan bahawa beliau tidak mengenali individu yang memberi wang tersebut dan hanya memaklumkan orang itu berpakaian kemas dan ia (pemberian wang) adalah arahan daripada Zahid,” katanya.Semalam, Mohd Fahmee memberitahu mahkamah bahawa Omar Ali memperoleh sejumlah wang yang banyak daripada beberapa individu yang tidak dikenali di Syarikat Marhaba Enterprise Sdn Bhd, miliknya.Ditanya Harris Ong, adakah hasil siasatan mendapati wang tersebut adalah sumbangan daripada Yayasan Al Bukhary, Mohd Fahmee menjawab: “Tidak, dan sepanjang siasatannya tidak menemui resit berkaitan sumbangan daripada yayasan tersebut.”“Yayasan Al Bukhary merupakan sebuah yayasan yang besar, namun saya tidak menjalankan siasatan ke atasnya secara mendalam. Saya tidak lihat akaun (yayasan), tidak rakam percakapan Syed Mokhtar Al Bukhary.“Saya putuskan untuk tidak menyiasat yayasan itu secara mendalam kerana Omar Ali tidak mengenali orang yang memberi duit tersebut,” jawabnya ketika disoal mengenai siasatan terhadap yayasan tersebut.Semasa disoal Harris Ong, sama ada dia dihubungi individu dari Yayasan Al Bukhary selepas Omar Ali memberikan keterangan (di mahkamah), Mohd Fahmee menjawab: “Tidak”.Terdahulu, ditanya peguam Ahmad Zaidi Zainal yang mewakili Zahid, adakah saksi itu mengetahui Omar Ali ada memberi keterangan di mahkamah bahawa sumber wang tersebut adalah derma daripada Yayasan Al Bukhary, Mohd Fahmee bagaimanapun tidak menjawab soalan tersebut.Mohd Fahmee bersetuju dengan cadangan Zaidi bahawa inti pati pertuduhan pengubahan wang haram adalah daripada mana sumber wang tersebut.Beliau juga bersetuju dengan Zaidi bahawa Yayasan Al Bukhary adalah sebuah yayasan yang besar dan kukuh.Ahmad Zahid Hamidi, 68, berdepan 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram, melibatkan puluhan juta ringgit dana milik Yayasan Akalbudi.Perbicaraan berlangsung di hadapan hakim Collin Lawrence Sequerah.


Mangsa banjir di Johor, Melaka terus meningkat

Jumlah mangsa banjir di Johor dan Melaka pagi ini merekodkan peningkatan manakala jumlah di lima negeri lain iaitu Terengganu, Pahang, Negeri Sembilan, Selangor dan Sabah tidak banyak berubah berbanding semalam.Selain itu, kenyataan Jabatan Pengairan dan Saliran (JPS) setakat 7 pagi tadi juga menyaksikan sebanyak sembilan sungai di negeri terjejas banjir merekodkan paras bahaya melibatkan tiga sungai di Pahang, Johor (tiga), Negeri Sembilan (satu) dan Melaka (dua).Di Johor, jumlah mangsa banjir bertambah kepada 5,479 orang pagi ini berbanding 4,737 orang semalam di tujuh daerah yang terjejas banjir, dengan Segamat mencatatkan jumlah mangsa tertinggi iaitu 4,016 orang diikuti Mersing (548 orang), Tangkak (434), Kota Tinggi (210), Batu Pahat (107), Kluang (106) dan Muar (58).Pengerusi Jawatankuasa Kesihatan dan Alam Sekitar Johor R. Vidyananthan dalam kenyataan hari ini berkata sebanyak lima pusat pemindahan sementara (PPS) baru dibuka pada lewat malam tadi dan awal pagi ini di Mersing, Batu Pahat, Muar dan Tangkak menjadikan jumlah keseluruhan 78 PPS yang menempatkan 1,486 keluarga telah dibuka di seluruh negeri.Di Melaka, jumlah mangsa banjir meningkat kepada 2,674 orang setakat 8 pagi berbanding 2,591 mangsa semalam dengan 994 mangsa ditempatkan di sembilan PPS di Alor Gajah manakala 1,425 orang di sembilan PPS di Melaka Tengah dan 255 orang di empat PPS di Jasin.Pengarah Angkatan Pertahanan Awam Malaysia (APM) Melaka Cuthbert John Martin Quadra berkata mangsa yang terjejas adalah dari 14 kawasan di Alor Gajah, sembilan kawasan di Melaka Tengah dan 11 kawasan di Jasin.Di Terengganu, Sekretariat Jawatankuasa Pengurusan Bencana Negeri memaklumkan terdapat sedikit penambahan jumlah mangsa iaitu kepada 19 orang berbanding 10 mangsa malam tadi dengan pembukaan satu lagi PPS di Sekolah Kebangsaan (SK) Lembah Jabor, Kemaman, susulan kediaman dinaiki air.Di Pahang, Sekretariat Jawatankuasa Pengurusan Bencana Negeri melaporkan seramai 2,564 mangsa banjir masih berada di 46 PPS pagi ini yang dibuka di Kuantan, Rompin, Raub, Jerantut, Lipis, Bera, Maran, Temerloh dan Pekan.Selain itu, sebanyak 17 jalan ditutup melibatkan tujuh daerah antaranya Jalan Bohor Baru dan Jalan Kemayan-Tembangau di Bera, Jalan Kampung Wau/Kertau, Jalan Serengkam (Maran); Jalan Kampung Aur, Jalan Kampung Lubuk Batu (Rompin); Jalan Mentiga Terapai, Jalan Pelak-Belimbing (Pekan); Jalan Pulau Tawar-Durian Hijau, Jalan Batu Embun-Tebing Tinggi (Jerantut) dan Jalan Air Hitam (Kuantan).Di Negeri Sembilan, data terkini menerusi aplikasi InfoBencana Jabatan Kebajikan Masyarakat (JKM) menunjukkan jumlah mangsa menurun kepada 1,795 individu membabitkan 498 keluarga dengan 21 PPS dibuka berbanding 1,967 individu daripada 540 keluarga, malam tadi.Di Selangor, jumlah mangsa banjir yang ditempatkan di dua PPS di daerah Kuala Langat tidak berubah iaitu seramai 40 orang dengan 25 daripadanya ditempatkan di Dewan Orang Ramai Kampung Kelanang manakala 15 mangsa di Balai Raya Majlis Pengurusan Komuniti Kampung (MPKK) Banting.Di Sabah, jumlah mangsa banjir pula tidak banyak berubah dengan 3,310 mangsa direkodkan pagi ini yang ditempatkan di 30 PPS, berbanding 3,329 orang malam tadi.Sekretariat Pengurusan Bencana Negeri Sabah dalam kenyataan hari ini memaklumkan daerah Kota Marudu kekal dengan mangsa banjir paling ramai iaitu 2,653 individu, diikuti Pitas 296 mangsa, Telupid (172), daerah kecil Paitan (102), Sandakan (46) dan Beluran (41).


Keganasan tercetus ketika keranda wartawan Al Jazeera keluar dari hospital

Keganasan meletus di hospital Baitulmaqdis pada Jumaat ketika polis Israel menyuraikan orang ramai terdiri daripada warga Palestin yang berarak mengusung keranda mayat wartawan yang ditembak mati di ke upacara pengebumiannya.Suasana upacara pengebumian yang disiarkan Palestine TV tersebut menunjukkan keranda wartawan Al Jazeera, Shireen Abu Akleh hampir jatuh selepas terlepas daripada usungan apabila polis dilihat merempuh orang ramai bagi merampas bendera Palestin yang turut sama dibawa bagi pengebumiannya.Israel melarang orang ramai mengibarkan bendera Palestin dan sering menyasarkan individu yang menaikkan bendera semasa perhimpunan atau protes di bandar itu.Di Twitter, seorang tokoh Palestin, Hanan Ashrawi menciap “pasukan khas #Israel yang ganas menyerang perarakan pengebumian yang mengusung keranda” Abu Akleh ketika meninggalkan hospital St Joseph.“Sikap tiada perikemanusiaan Israel ditunjukkan secara terang-terangan”, kata bekas pegawai tertinggi Pertubuhan Pembebasan Palestin itu.Dalam satu kenyataan, polis berkata mereka telah mengadakan perbincangan dengan keluarga Abu Akleh lebih awal sebelum ini bagi “membolehkan proses pengebumian dijalankan secara penuh hormat.“Malangnya, dengan menggunakan nama pengebumian dan mengambil kesempatan (atas peristiwa itu), ratusan orang mula mengganggu ketenteraman awam sebelum ia bermula,” kata polis.“Ketika keranda mula keluar dari hospital, batu dilemparkan ke arah pegawai keselamatan dari bangunan hospital, dan mereka terpaksa menyuraikan rusuhan,” tambah kenyataan itu.Polis Israel turut mengeluarkan klip video di mana seorang pegawainya berucap kepada orang ramai melalui pembesar suara.“Jika anda tidak menghentikan sorakan dan lagu kebangsaan (Palestin), kami perlu menyuraikan anda menggunakan kekerasan dan kami tidak akan membenarkan pengebumian dilaksanakan,” kata pegawai dalam rakaman video itu.Keranda Abu Akleh meninggalkan kawasan hospital dengan kenderaan dan tiba di sebuah gereja Jerusalem bagi upacara pengebumiannya.Wartawan veteran itu terbunuh selepas ditembak pada Rabu ketika membuat liputan pertempuran antara tentera Israel dan kumpulan bersenjata Palestin di Jenin, Tebing Barat.


SPA terima 1.28 juta permohonan lantikan tetap, lebih 20,000 jawatan diisi

Suruhanjaya Perkhidmatan Awam (SPA) menerima 1.28 juta permohonan bagi lantikan tetap untuk jawatan pengurusan dan profesional serta pelaksana, menerusi Sistem Pendaftaran Pekerjaan (SPA9) secara dalam talian tahun lepas.
Pengerusi SPA Zainal Rahim Seman berkata daripada jumlah itu, 20,762 pemohon telah dilantik bagi mengisi kekosongan jawatan tetap mengikut kelayakan masing-masing.
“Proses memohon pekerjaan dalam perkhidmatan awam ini telah dijalankan sepenuhnya secara digital sejak 2017.
“Apabila digital, tiada istilah ‘guna kabel’ sebab sistem yang dibangunkan ini sudah tentu tidak akan menipu,” katanya pada Majlis SPA Bersama Media di Putrajaya hari ini.
Pada 16 Mac lepas, Zainal Rahim dilaporkan berkata peralihan sepenuhnya ke sistem permohonan secara digital merupakan kaedah terbaik dan telus bagi menepis persepsi penggunaan ‘kabel’ bagi mengisi jawatan perkhidmatan awam yang didakwa sesetengah pihak.
Bermula 2017, permohonan jawatan dalam perkhidmatan awam adalah menerusi Borang Pendaftaran Pekerjaan Dalam Perkhidmatan Awam (SPA8i) sebelum digantikan dengan SPA9 pada September 2020.
Mengenai lantikan kontrak, beliau berkata 27,163 pemohon telah dilantik ke pelbagai jawatan berstatus kontrak, antaranya Pegawai Perubatan Gred UD41, Pegawai Pergigian Gred UG41 dan Pegawai Farmasi Gred UF41.
Berkongsi statistik tindakan tatatertib yang dikenakan terhadap penjawat awam atas pelbagai kesalahan, beliau berkata jumlah tindakan yang direkodkan menurun kepada 51 pada 2022, berbanding 117 pada 2020.
Tanpa mendedahkan jumlah, beliau berkata kesalahan ‘paling popular’ yang menyebabkan penjawat awam dikenakan tindakan tatatertib ialah ponteng kerja.
“Ada yang tidak hadir (ponteng kerja) sehari, kemudian berlanjutan hingga tujuh hari malah berpuluh hari. Kes begini, hukuman rendah kita bagi surat amaran, kalau tidak patuh, kita akan kenakan tindakan turun pangkat atau tamatkan perkhidmatan,” katanya.
Mengenai salah laku jenayah rasuah, Zainal Rahim mencadangkan Suruhanjaya Pencegahan Rasuah Malaysia (SPRM) agar menyerahkan laporan terbabit kepada Jabatan Perkhidmatan Awam (JPA) untuk tindakan, memandangkan JPA mempunyai jawatankuasa khas bagi kesalahan rasuah.
Beliau mengulas pendedahan Ketua Pesuruhjaya SPRM Azam Baki seperti yang dilaporkan pada 9 Mei lepas bahawa beberapa agensi kerajaan mengabaikan lebih 500 laporan salah laku kakitangan mereka walaupun pihaknya mengesyorkan untuk mengambil tindakan.


Di mana harga diri Umno?

Berikutan keputusan terbaru Jabatan Pendaftaran Pertubuhan (RoS) untuk membatalkan penangguhan pemilihan Umno telah menyebabkan suhu politik parti Umno kembali panas.Ini disebabkan keabsahan ahli-ahli Majlis Tertinggi (MT) Umno telah pun tamat pada 30 Jun sedangkan keputusan menarik balik sokongan kepada Muhyiddin Yassin selaku perdana menteri dan kerajaan Perikatan Nasional (PN) dibuat pada 3 Ogos.Keputusan itu kini sudah tidak mengikat ahli-ahli Parlimen Umno dan tindakan disiplin tidak boleh diambil ke atas mereka walaupun mereka mengundi menyokong Muhyiddin dan kerajaan PN dalam sidang Parlimen September ini.Sebaliknya Umno perlu mengadakan pemilihan parti tahun ini atau berdepan dengan tindakan daripada pihak RoS, termasuk kemungkinan penggantungan atau pembatalan parti itu.Jika pemilihan diadakan dalam masa terdekat, kedudukan Ahmad Zahid Hamidi sebagai presiden Umno pasti akan dicabar oleh kelompok yang sudah pasti tidak setuju dengan tindakan beliau yang besar kemungkinan akan diketuai oleh Ismail Sabri Yaakob.Melalui kedudukan beliau sebagai naib presiden terkanan dan pengaruh beliau selaku timbalan perdana menteri, adalah tidak mustahil beliau akan disokong oleh ahli-ahli Umno yang kurang bersetuju dengan keputusan Zahid yang dilihat caca-merba.Jika ahli-ahli Parlimen Umno memilih untuk tidak menyokong usul percaya kepada Muhyiddin, bukan sahaja Muhyiddin perlu meletak jawatan, tetapi seluruh kabinet termasuk menteri dan timbalan menteri Umno akan terbubar dengan sendiri seperti apa yang berlaku bila Dr Mahathir Mohamad meletak jawatan.Jika pilihan raya umum terpaksa diadakan dalam situasi krisis kesihatan jangkitan Covid-19 semakin memuncak pastilah kesudahannya ia tidak akan memberikan manfaat kepada rakyat khususnya penyokong-penyokong Umno dan juga ahli-ahli Umno.Sebaliknya nanti Umno pula yang akan dipersalahkan oleh rakyat disebabkan tindakan menarik sokongan yang dilakukan yang membawa negara ke kancah kemelut politik sekali lagi sekali gus mengingkari titah Yang di-Pertuan Agong supaya jangan berbuat begitu.Perletakan jawatan seluruh kabinet juga bermakna Ismail dan menteri-menteri Umno yang lain juga akan jatuh dan ini dirancang untuk membuka jalan kepada berlakunya penguasaan sepenuhnya kumpulan Zahid dalam Umno.Mungkin inilah strategi sebenar Zahid yang terus mahu menguasai Umno dengan memastikan Ismail Sabri dan lain-lain menteri Umno tidak mempunyai apa-apa kelebihan berbanding dirinya untuk mempertahan jawatan presiden dalam pemilihan Umno.Apakah keuntungan kepada Umno jika membuat pilihan menolak Muhyiddin dan kerajaan PN etika wabak pandemic Covid-19 semakin memuncak? Rakyat pasti akan menyalahkan Umno sebagai parti gila kuasa jika terbubarnya Parlimen ekoran keputusan Umno.Mungkin wujud kumpulan yang takut Zahid tidak memberi watikah sebagai calon pilihan raya umum nanti tetapi andai kata berlakunya pemilihan Umno dalam masa terdekat dan Ismail menang dalam jawatan presiden Umno, situasi pasti berubah.Jika berlakunya perubahan dalam tampuk kepimpinan Umno dari Zahid ke Ismail Sabri, maka pemberian surat watikah perlantikan sebagai calon pilihan raya juga akan bertukar tangan dari Zahid ke Ismail Sabri, maka tiada apa lagi yang perlu ditakuti.Di sini, perlu diingatkan, pemimpin datang dan pemimpin pergi, yang tinggal adalah prinsip parti. Diharapkan ahli-ahli Umno akan kekal menyayangi bangsa dan negara daripada membiarkan diri dipergunakan untuk memenuhi agenda pemimpin yang bermasalah.Dari usaha Umno sejak merdeka maka masyarakat Melayu hari ini mampu berdiri sama tinggi dan duduk sama rendah dengan kaum lain walaupun masih ketinggalan dari aspek tertentu. Adalah lebih bijaksana untuk Umno bersabar dalam kerajaan dari kembali ke pembangkang.Persoalan paling menarik yang perlu difikirkan ialah jika kumpulan Zahid berjaya dalam krisis ini, apakah akan berlaku kepada Umno dan ke mana haluan Umno selepas itu?Paling besar kemungkinan yang boleh berlaku ialah Zahid kekal sebagai Presiden, tetapi Umno tetap menjadi pembangkang kerana tidak mungkin Zahid boleh menjadi Perdana Menteri atau timbalan perdana menteri.Ini kerana Umno sendiri sudah membuat keputusan menolak kerjasama dengan PKR dan DAP manakala PKR dan DAP sendiri pasti tidak akan menyokong beliau atau kumpulan beliau yang mempunyai pertuduhan di mahkamah untuk memegang jawatan tersebut.Andai berlaku pilihan raya umum nanti, akan wujud pertandingan empat penjuru atau lebih dalam sesebuah kawasan Parlimen mahupun Dewan Undangan Negeri. Adakah dalam pertandingan empat penjuru atau lebih ini akan memenangkan mana-mana komponen parti untuk lebih berdominasi selepas pilihan raya umum nanti?Mungkin pada kali ini tiada mana-mana komponen parti akan menang dengan majoriti mudah. Mungkin satu pembentukan komponen penjajaran baru perlu dibuat dalam pembentukan kerajaan nanti. Tidakkah selepas Umno mengkhianati PN tidak mungkin untuk parti-parti komponen bekerjasama lagi dengan Umno selepas pilihan raya umum nanti?Dalam pilihan raya umum nanti, adakah Umno akan bertanding sendiri di bawah jenama Umno atau di bawah jenama BN dan adakah Umno akan mampu menang besar jika bertanding sendiri?Dengan melihat kepada parti MCA, MIC dan PBRS yang lebih rapat dengan PN daripada BN, malah dengan pemimpin mereka mempersoalkan secara terbuka keputusan Umno di bawah Zahid, saya tidak nampak bagaimana BN boleh bertahan.Pada hemat saya, jika Zahid terus-terusan membuat pelbagai keputusan mengikut kepala sendiri tanpa merundingkannya terlebih dahulu dengan parti-parti komponen BN maka BN hanya menunggu masa untuk runtuh membiarkan Umno terkapai sendirian.Itulah pun imej Umno sekarang, sebuah parti yang perasan masih besar, masih dominan dan masih perkasa, sehinggakan semua parti lain mahu diperlekehkan. Siapa yang mahu berkawan dengan parti berimej begini? Dalam keadaan tersepit nanti, tidak ada harga dirikah Umno untuk mengemis kerjasama dengan DAP dan PKR yang selama ini sering dibalun?Iskandar Hasan Tan Abdullah ialah pensyarah kanan di Fakulti Sains Pentadbiran & Pengajian Polisi, Universiti Teknologi Mara (UiTM) Kelantan.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Muhyiddin jauh tinggalkan Dr Mahathir, Anwar dalam satu kaji selidik terbaru

Kerajaan Perikatan Nasional (PN) dilihat mendapat sokongan lebih tinggi berkaitan pelaksanaan polisinya berbanding ketika kali pertama mengambil alih kuasa, dengan kira-kira 65% memberi isyarat bagus kepada Perdana Menteri Muhyiddin Yassin, menurut satu kaji selidik yang dijalankan sebuah badan pemikir baru-baru ini.Kaji selidik yang dilakukan oleh Emir Research pada bulan Ogos itu melibatkan lebih 2,000 responden dari seluruh negara, mengatakan Dr Mahathir Mohamad menduduki tangga kedua sebagai “perdana menteri pilihan” dengan 10% sokongan, diikuti Anwar Ibrahim sebanyak 8%.Kedua-dua pemimpin itu sebelum ini secara terbuka kerap menyatakan kesudian mereka untuk menduduki jawatan tertinggi itu.Kaji selidik itu mengatakan sebanyak 73% responden wanita menyatakan sokongan kepada Muhyiddin, yang turut mendapat sokongan lebih banyak dalam kalangan golongan muda.Selain sokongan dalam kalangan orang Melayu dan etnik Bumiputera lain kepada beliau, Muhyiddin turut memperoleh suara daripada kaum Cina (50%) dan India (49%), kata kaji selidik itu.Sebagai perbandingan, Mahathir memperoleh 9% sokongan orang Melayu dan 25% daripada kaum Cina-India.Sementara itu, Anwar sekadar memperoleh 5% sokongan daripada orang Melayu, dan 38% daripada kaum Cina dan India.Emir Research menyatakan sokongan kaum bukan Melayu terhadap Muhyiddin sebagai “perdana menteri pilihan” bertentangan dengan sokongan rendah mereka kepada kerajaan.“Satu penjelasan mengenai hasil yang membingungkan itu mungkin disebabkan kata sepakat mengenai kestabilan kerajaan yang menjadi salah satu perkara utama kajian kualitatif kami,” tambahnya.“Salah satu kesimpulan: Orang ramai menyatakan kerajaan sekarang adalah kerajaan yang mereka perlukan, bukan kerajaan yang kita mahukan dan bukan kerajaan yang kita pilih,” kata laporan yang dikeluarkan badan pemikir itu.Muhyiddin mengangkat sumpah jawatan selepas kerajaan Pakatan Harapan tumbang berikutan peletakan jawatan Mahathir.Bagaimanapun, sepanjang tempoh sembilan bulan pentadbirannya, beliau terpaksa berhadapan dengan usaha memerangi Covid-19, yang menyebabkan kerajaan terpaksa mengumumkan pakej ransangan bernilai berbilion-bilion ringgit untuk menangani kesan pandemik terhadap ekonomi.Rasa puas hati dengan kerajaanDalam pada itu kaji selidik tersebut turut mengatakan kerajaan PN memperoleh Indeks Kepuasan Terhadap Kerajaan (GSI) sebanyak 0.67 pada suku ketiga tahun ini berbanding 0.45 suku pertama, menyaksikan kenaikan 49%.Emir Research berkata skor GSI itu “melebihi tahap sederhana” dan menunjukkan peningkatan ketara berbanding satu kaji selidik serupa yang dijalankan akhir tahun lepas yang menyaksikan kerajaan memperoleh skor 0.45 dalam suku pertama tahun 2020.“Keyakinan dan optimisme responden terhadap masa depan, dan keyakinan lebih tinggi mengenai kepuasan terhadap kerajaan, mungkin menjadi sebab peningkatan sokongan mereka kepada kerajaan dalam usaha memberi keseimbangan dalam kehidupan dengan membuka kembali ekonomi menerusi pengumuman pakej rangsangan serta dalam masa yang sama menyeimbang usaha-usaha mengurangkan jangkitan Covid-19 dan pencarian vaksin,” kata badan penyelidik itu dalam siri kaji selidiknya yang bertajuk “Pulse From The Ground”.Hasil kaji selidik itu juga turut mendedahkan lebih ramai rakyat Malaysia kini tidak menghiraukan gabungan parti dalam pilihan politik mereka.Sebanyak 29% daripada rakyat berkata mereka akan menyokong parti politik berasaskan prinsip, lebih daripada mereka yang melihat pada parti itu sendiri (25%) dan individu (24%).Ia berkata trend “politik berasaskan prinsip” itu lebih “menarik”, walaupun ia lebih condong kepada masyarakat Malaysia yang tinggal di bandar.Sementara itu, kaji selidik itu juga turut memberi gambaran mengenai kesetiaan politik dalam kalangan responden, dengan kebanyakan orang Melayu memilih Umno (51%).DAP pula mendapat sokongan besar daripada kaum Cina dan India, manakala Bersatu lebih popular dalam kalangan Bumiputera Sabah dan Sarawak.Dikatakan sebahagian besar sokongan yang diperoleh Umno datang daripada golongan berpendapatan rendah, atau mereka yang berpendapatan di bawah RM1,500, manakala orang Melayu kaya mendampingi Bersatu dan PAS.Sokongan besar Umno juga turut datang daripada mereka yang memiliki latar belakang kelayakan akademik yang lebih rendah, kata kaji selidik itu.


Kemalangan maut di tapak bina lebuh raya bimbangkan penduduk KL

Sembilan tahun dulu, ketika Ooi Leong Seng membeli rumah impiannya di Taman Bukit Manda’rina, Kuala Lumpur, dia membayangkan kehidupan yang aman dan tenang.Namun ketenangannya terganggu ketika baru sahaja empat tahun membelinya apabila projek pembangunan lebuh raya mula dibina pada jarak 20m dari rumahnya.Sekarang, dia dan jiran-jirannya berkata mereka sentiasa diganggu tidak kira siang atau malam dengan projek Lebuhraya Bertingkat Sungai Besi-Ulu Klang (SUKE) di Persiaran Alam Damai berdekatan kediaman mereka.Penduduk sudah menyuarakan bantahan mereka terhadap projek lebuh raya sepanjang 24.4km itu sejak sebelum pembinaan itu dimulakan.Bagaimanapun, projek itu tetap diteruskan syarikat pemaju pada tahun 2012.Ketika itulah, penduduk mula sakit kepala.Ketua Persatuan Penduduk Second Enclave Bukit Manda’rina, Colin Stuart berkata kadangkala kerja-kerja pembinaan projek tetap berjalan sehingga jauh malam.“Sudah bertahun-tahun kami mengadu, macam muntah, kemudian telan muntah tu balik, kemudian muntah semula,” katanya kepada MalaysiaNow.Pembinaan itu terus berjalan, jalan raya bertingkat dipasang tinggi di kediaman penduduk, ia menongkah pemandangan langit dan awan.Kawasan tapak bina lebuhraya SUKE, kelihatan pekerja mengawasi tapak bina.Kes-kes bahan binaan yang jatuh di atas kereta penduduk juga sudah disuarakan Stuart.Semua itu menimbulkan kebimbangan mengenai keselamatan penghuni perumahan setempat.“Tahun lalu, seorang pekerja nyaris dihempap struktur logam,” kata Stuart.Bahkan katanya, kejadian tersebut dirakam CCTV.Projek SUKE menjadi tajuk utama berita bulan ini selepas beberapa insiden maut berlaku di tapak pembinaannya, kemalangan terkini di kawasan tapak bina itu meragut nyawa tiga pekerja warga China.Ketiga-tiga mangsa meninggal dunia ketika sebuah kren jatuh dan menghempa sebuah kereta di bawahnya sehingga mencederakan pemandu.Menteri Kerja Raya Fadillah Yusof memerintahkan pemberhentian serta merta kerja pembinaan dan penyelenggaraan projek bagi membolehkan siasatan menyeluruh dijalankan mengenai punca kemalangan tersebut.Katanya, siasatan awal mendapati kontraktor mematuhi SOP pembinaan yang ditetapkan.Antara bahan-bahan logam yang ditemui di kawasan tapak pembinaan lebuh raya SUKE.Awal bulan ini, dua orang terbunuh ketika van yang mereka naiki dihempap struktur binaan sewaktu mereka dalam perjalanan di Lebuhraya MRR2 Bandar Tasik Selatan.Struktur jambatan itu jatuh selepas dilanggar sebuah treler.Mengulas mengenai kemalangan terbaru itu, Stuart mempersoalkan langkah melakukan kerja di tempat tinggi pada 8 pagi.“Mereka hantar notis yang menyatakan bahawa mereka akan lakukan pembinaan pada waktu malam. Mengapa mereka terus bekerja pada waktu puncak? Siapa yang kawal jalan? Macam mana boleh jentera berat lalu dekat atas ketika ada lalu lintas di bawah?”Stuart menambah bahawa kerja-kerja pembinaan itu menyebabkan kerosakan pada sistem saliran di Persiaran Alam Damai.Pemilik perniagaan di kawasan Taman Len Seng dan Damai 23 yang berdekatan kawasan itu juga turut berkata mereka mengalami masalah dalam aliran tunai perniagaan ekoran kerja-kerja pembinaan yang sedang dijalankan.Kenny Lin, jurucakap komuniti perniagaan di Alam Damai, mengatakan banyak gangguan sejak dua tahun kebelakangan ini disebabkan oleh penutupan jalan.“Sukar bagi perniagaan untuk terus beroperasi bila mereka tutup jalan,” katanya kepada MalaysiaNow.“Pelanggan mengelak masuk ke kawasan ini kerana sukar untuk parkir, dan jalan alternatifnya kecil dan sesak.“Sekarang, dengan kejadian maut baru-baru ini, mereka rancang untuk tutup jalan lain. Kali ini, kami akan tuntut ganti rugi.”Seorang aktivis, Mak Khuin Weng mempersoalkan kekerapan kemalangan di lokasi tersebut, dan bertanya sama ada wujud pihak yang bertanggungjawab terhadap semua kemalangan tersebut.“Kami tak nampak penyelia atau pemaju bertanggungjawab atas kejadian itu,” katanya.“Tindakan bermula dan berakhir dalam bentuk mendenda kontraktor.”Mak, bekas ahli majlis Majlis Bandaraya Petaling Jaya, turut memetik laporan penilaian kesan persekitaran SUK, bahawa tidak ada butiran mengenai keselamatan kecuali permintaan untuk pemaju mengambil perunding pengurusan lalu lintas.Mak turut menambah bahawa laporan itu mengenal pasti masalah projek itu hanya secara umum, namun pelaksanaan SOP pembinaan diserahkan kepada pemaju atau kontraktor.MalaysiaNow masih berusaha mendapatkan respons daripada Prolintas.Pemaju projek pembinaan lebuh raya itu dilaporkan melantik juruaudit bebas bagi mengkaji punca kemalangan maut tersebut, selain siasatan oleh Jabatan Keselamatan dan Kesihatan Pekerjaan turut dijalankan.“Pelantikan juruaudit bebas ini adalah SOP apabila sesuatu yang tidak dijangka berlaku di tapak pembinaan lebuh raya.“Semua syarikat pemaju projek lebuh raya bertanggungjawab untuk memastikan bahawa semua kontraktor dan sub-kontraktor mematuhi peraturan dan prosedur kerja yang ditetapkan,” kata Lembaga Lebuhraya Malaysia dalam satu kenyataan.


Tentera Israel bunuh 11 rakyat Palestin, lebih 100 cedera di Tebing Barat, kata pakar perubatan

Tentera rejim Israel membunuh 11 rakyat Palestin, termasuk sekurang-kurangnya empat lelaki bersenjata dan empat orang awam, selain mencederakan lebih 100 yang lain semasa serbuan di Tebing Barat pada Rabu, kata saksi, pegawai perubatan dan kumpulan bersenjata.
Tentera Israel mengesahkan operasinya di Nablus, berkata ia bertindak membalas serangan ketika cuba menahan individu yang disyaki merancang serangan lain. Tiada korban di sebelah pihak rejim, menurut kenyataan tentera.
Kumpulan bersenjata Palestin, Jihad Islam, berkata dua komandernya di Nablus telah dikepung dalam sebuah rumah yang mencetuskan pertempuran. Letupan kedengaran dan pemuda tempatan membaling batu ke aras pengangkut tentera berperisai.
Sumber Palestin berkata, dua komander Jihad Islam itu terbunuh bersama seorang lagi lelaki bersenjata. Kematian juga melibatkan empat orang awam, antaranya seorang lelaki berusia 72 tahun dan seorang budak lelaki berusia 14 tahun.
Kementerian Kesihatan Palestin berkata seorang lelaki berusia 66 tahun maut di hospital selepas terhidu asap gas semasa serbuan pada Rabu itu. Pegawai perubatan berkata lebih 100 rakyat Palestin cedera.
Nablus dan Jenin menjadi tumpuan serbuan yang telah diperhebatkan oleh rejim Israel sejak tahun lalu.
Seramai 62 rakyat Palestin, termasuk lelaki bersenjata dan orang awam, terbunuh pada 2023, kata Kementerian Kesihatan Palestin. Sepuluh warga Israel dan seorang pelancong Ukraine maut dalam serangan Palestin dalam tempoh yang sama, menurut kementerian luar Israel.
“Kami mengutuk serbuan di Nablus dan kami seru agar serangan berterusan itu dihentikan,” kata Nabil Abu Rudeineh, jurucakap Presiden Palestin Mahmoud Abbas.
Hamas, satu lagi kumpulan Palestin yang kadangkala berperang bersama Jihad Islam, berkata terdapat empat lelaki bersenjata terbunuh, seorang daripadanya anggota Hamas, membayangkan kemungkinan tindakan balas dari Semenanjung Gaza, wilayah yang dikuasainya.
"Penentang di Gaza sedang memantau jenayah yang semakin meningkat yang dilakukan oleh musuh terhadap rakyat kita di Tebing Barat yang diduduki," kata Abu Ubaida, jurucakap sayap bersenjata Hamas, di Telegram.
Rundingan kenegaraan Palestin yang ditaja Amerika Syarikat telah terhenti hampir sedekad.